Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлиги томонидан муҳокамага қўйилган ушбу лойиҳа Ўзбекистон Республикаси Вазирлар Маҳкамасининг «Давлат бошқаруви органлари ва маҳаллий давлат ҳокимияти органлари муассислигидаги даврий босма нашрларни қўллаб-қувватлаш ва улар фаолиятини янада ривожлантиришга оид қўшимча чора-тадбирлар тўғрисида»ги қароридир.\nБу мамлакатимизда сўз эркинлигини таъминлаш, оммавий ахборот воситаларини ривожлантириш ҳамда қўллаб-қувватлашга алоҳида эътиборнинг яна бир муҳим қадами эканини таъкидлаш жоиз. Чунончи, бугун матбуот нашрларини фақатгина классика учун эмас, жамоатчилик назоратини ўрнатиш, ҳар бир воқеликка холис муносабатни шакллантириш, кенг аҳоли қатламини ўқишга, фикрлашга, тафаккур қилишга ўргатиш, саводини чиқариш учун ҳам қанчалик муҳим эканини исботлашга ҳожат йўқ.\nГазеталар ривожланмаётгани ҳақида бугун бот-бот айтиляпти. Баъзида босма матбуотнинг «ўлими» ҳақидаги гаплар ҳам қулоққа чалиняпти. Бундай гапларни шошмасдан, яхшилаб мулоҳаза қилиб кўриш зарур, назаримда. Республикамиз аҳолисининг кўп қисми қишлоқ жойларда яшаши, уларнинг барчаси замонавий коммуникатив ресурслар билан тўла таъминланмагани, улар орасида ахборот олишда анъанавий воситаларни маъқул кўрувчилар кам эмаслиги, босма нашрларнинг аналогсиз жиҳатлари, миллий-этник хусусиятлар, ижтимоий-маънавий омилларни ҳам инобатга олиш муҳимлигини эътибордан четда қолдирмаслик керак, албатта.\nҚарор лойиҳаси билан танишиб чиқиб, тўғриси, ундан газеталар айнан бугун дуч келаётган асосий муаммолар ечими борасида айтарли гап тополмадим. Бир нарсани тўғри тушунайлик: газеталар ривожланиши учун инфраструктура зарур, ахир.\nҲозиргача матбуот нашрларига обуна қилиш, уларни чоп этиш ва ўқувчининг қўлига етиб боришгача бўлган жараён совет замонидан келаётган шароитда қолган. Қарор айни шу борада ечим бўлиши, матбуот нашрлари учун янгича муҳит яратишини кутган эдик.\nТайёр обуна қилиб бериш, кейин «Бўлди, йил охиригача амаллаб чиқариб олсак бўлди», деган боқимандалик кайфияти билан газета чиқариш замони аллақачон ўтган. Ҳар бир газета ўз ўқувчисини топиши учун курашиши керак. Кўп газеталар шунга ҳаракат қиляпти, айни ўқувчилар дилидаги гапларни ёзяпти ҳам. Унда нима учун уларнинг адади сонма-сон ошмаяпти? Нима учун бирор нашр «Мана шу номерда ўта долзарб материал беряпмиз, шундан қўшимча 20 ёки 30 минг нусха чиқарайлик, сотилиб кетади», деб ўйламайди? Чунки буни амалга ошириш механизми йўқ.\nМана шунинг ўзи рақобатни ўлдиради. Изланишга рағбат йўқолади. Долзарб бир мақола тайёрласа ҳам ёки ахборот агентликларининг тайёр материалини кўчириб босса ҳам – бир хил. Куни ўтаверади.\nМатбуот нашрларининг обунаси, чакана савдоси ва кунлик газетани ҳар бир хонадонгача етказиб бериш механизми қандай бўлади? Мисол учун, фалон тумандан кимдир сизга «Газетангиз яхши экан, қандай обуна бўламан?», деса сиз қандай жавоб берасиз? «Туман марказига борасиз, почтага кирасиз, квитанция тўлдирасиз, кейин банкка борасиз...» Бунақа ҳолатда ҳеч ким обуна бўлмайди. Ҳалигача газеталаримизга ҳамманинг қўлидаги оддий мобиль телефон орқали обуна бўлиш ёки сотиб олиш имкониятини яратиб бера олганимиз йўқ. Газеталар ҳозир туман почта бўлимига борганидан кейин ҳам ўша ердаги ташкилотларга етиб бориши учун 2-3 кунлаб ётади. Қишлоқларга етиб боришини энди тасаввур қилаверинг.\nҲозир деярли ҳар бир қишлоқда одамлар учун қулай савдо дўконлари бор. Балки шуларни ёнида мўъжаз бир маърифат дўкони очиш мумкиндир. Унда фақат китоб, канцелярия ва газета журналлар сотилиши керак. Фақат улар фаолиятини ривожлантиришнинг механизмлари яратилиши, уларга имтиёзлар берилиши керак.\nҚарор лойиҳасида Ахборот технологиялари ва коммуникацияларини ривожлантириш вазирлиги билан ҳамкорликда барча матбуот нашрлари учун махсус «Обуна портали»ни яратиш масаласи қўйилиши зарур, назаримда. Бу портал орқали мамлакатимиздаги исталган даврий нашрларга осон ва қулай тарзда онлайн обуна бўлиш, тезкор тўлов тизимлари орқали обуна тўловини амалга ошириш мумкин бўлади. Ҳар бир обуначи истаган пайтда ўзи обуна бўлган нашрнинг чоп этилиши, манзилга қачон етиб келиши ҳақида аниқ маълумот олиш имконига эга бўлади.\nГазеталар ўқувчи қўлига ўз вақтида етиб бормаслиги бугун жиддий масала. Бунда кўпчилик таҳририятларни айбдор қилади. Лекин масаланинг бошқа томони борки, ҳозир аксарият таҳририятлар ўз газетасига босмахонага топширгунча жавоб бера олади. Босмахонадан чиққандан кейин қачон етиб бориши матбуот тарқатиш билан шуғулланаётган ташкилотларга боғлиқ. Бугун бундай ташкилотлар сони жуда кўп, аммо уларнинг аксариятида жавобгарлик ҳам, газетани вақтида етказиб бериш масъулияти ҳам йўқ. Чунки газета қанча масофага, қанча вақтда етиб бориши зарур, деган мезон йўқ. Бирор бир почта бўлими ёки матбуот тарқатувчи ташкилотлар газеталарни етказиб беришда скутер ёхуд велосипед каби техникалардан фойдаланиш муносиброқ самара бериши ҳақида ўйлаб кўрмайди. Ҳолбуки, битта туманда 4-5 нафардан шундай тарқатувчилар ёлланса мингдан зиёд одам иш билан таъминланиши ҳам мумкин.\nКейинги вақтдаги таҳлиллар кўрсатяптики, аксарият юртдошларимиз обунага қарши эмас. Фақат обуна нархи арзон бўлиши, ҳар ким ўзи истаган газета ва журналга обуна бўлиши учун шароит яратилиши, газета-журналлар энг долзарб масалаларни кўтариб чиқиши ва муҳими, вақтида етказиб берилиши тарафдоридир.\nМатбуот нашрлари асосан ташкилот ва идораларда қолиб кетиши сир эмас. Хонадонларга кунлик газета кириб бориши бутунлай йўқолган, деса ҳам бўлади. Мамлакатимизда 7 миллиондан зиёд оила бўлса, унинг 1 фоизига ҳам газета кириб бормаслиги жуда ачинарлидир. Аксинча, газета ҳар куни эшигининг тагигача етиб борса, одамлар газета ўқий бошлайди. Шундагина матбуотга ишонч пайдо бўлади, газеталарга ўз хоҳиши билан обуна ҳам бўлади.\nАгар газеталарга обуна бўлиш ва уларни етказишда, чакана савдосида шундай изчил механизмлар яратилса, газеталар ўз ўқувчисини топиш учун ўзлари қайғуради. Соҳада тенг имкониятлар замиридаги соғлом рақобат юзага келади. Мазмунан ранг-баранглик пайдо бўлади. Дейлик, бир нашр «теша тегмаган» долзарб бир мавзуни кўтариб чиқяпти. Бу ҳақда керак бўлса олдиндан реклама қилади, ўқувчиларни қизиқтиради. Ўша мақола чоп этилган номердан 10-15 мингта қўшимча ҳам сотувга чиқаради.\nАна шундан кейин нашрлар тиражи оша бошлайди, обуна нархи ҳам, газета таннархи ҳам сезиларли пасаяди. Соғлом рақобат муҳитида газеталарнинг иқтисодий имкониятлари ошар экан, бирор ҳокимликка ёки вазирликка молиявий қарам бўлмайди.\nҚарор лойиҳасини маромига етказишда юқорида санаб ўтилган муаммолар ечими ўз аксини топади деган умиддамиз. Бу муаммоларни ҳал этиш, матбуотнинг сифатини, тезкорлигини ошириш, унинг арзон, ҳамма учун мақбул бўлишини таъминлаш мамлакатимизда амалга оширилаётган очиқлик сиёсатида муҳим ўрин тутиши, шубҳасиз.


O‘zLiDeP Дастурида нималар ўзгарди? | O'zLiDeP\nO‘zLiDeP Дастурида нималар ўзгарди?\nБу йил мамлакатимизда муҳим сиёсий жараён — парламент қуйи палатаси, халқ депутатлари вилоят, туман ва шаҳар Кенгашларига сайловлар бўлиб ўтиши кутилмоқда. Табиийки, унда муносиб қатнашиш катта тайёргарлик ва масъулиятни талаб қилади. Шу боис O‘zLiDeP Сурхондарё вилоят Кенгаши ҳам тайёргарлик олдидан ўтган 5 йил давомида қилинган ишлар, йўл қўйилган хато ва камчиликларни сарҳисоб қилиб, янги режалар тузиб олишга киришди.\nБу борада O‘zLiDeP Сурхондарё вилоят Кенгаши ҳамда Халқ депутатлари Сурхондарё вилоят Кенгашидаги O‘zLiDeP депутатлик гуруҳининг йиғилишида келишиб олинди. Унда O‘zLiDeP Дастурига киритилаётган қўшимча ва ўзгартиришлар, шунингдек, Сайловолди дастури лойиҳалари ҳам муҳокама қилинди.\n— Давлатимиз раҳбари Олий Мажлис Сенатининг йигирманчи ялпи мажлисидаги нутқида айнан бизнинг фаолиятимизга тааллуқли қатор масалалар тилга олинганди, — дейди O‘zLiDeP Сурхондарё вилоят Кенгаши раиси Алишер Рўзиев. — Хусусан, сиёсий партиялар сафига билимли, ташаббускор ва ташкилотчи аёлларни жалб этиш, уларнинг ижтимоий-сиёсий фаоллигини оширишга етарлича эътибор берилмаётгани танқид қилинганди. O‘zLiDeP мисолида қарайдиган бўлсак, “Аёллар қаноти”нинг бу борадаги фаолиятини талаб даражасида деб бўлмайди. Қолаверса, тадбиркорлик ва фермерликни ривожлантириш учун қабул қилинган ҳуқуқий ҳужжатларни аҳолига етказиш, кичик бизнес вакилларига тушунтириш ишлари суст олиб борилди. Бу йил эса партиянинг туман Кенгашлари, “Ёшлар қаноти” ҳамда бошланғич партия ташкилотлари ҳам бу борада жонбозлик кўрсатиши, фаоллашиши лозим.\nЙиғилиш иштирокчилари партиянинг янгиланган Дастури ва Сайловолди дастури лойиҳасига қатор таклифлар, фикрлар билдириб ўтишди.\nБугунги кунда фермерларимизнинг фаолиятига маҳаллий ҳокимият органларининг аралашуви натижасида улар эркин ҳаракат қила олишмаяпти, — дейди “Юксалиш” умуммиллий ҳаракати Сурхондарё вилоят бўлинмаси раҳбари, депутат Алишер Норқобилов. — Уларга қандай экин экиш, агротехник тадбирларни олиб бориш борасида эркинлик бериш керак. Фермер ўзига ажратилган ер майдонининг иссиқ-совуғини бошқалардан яхшироқ билади. Экин-текиннинг ҳам тилини яхшироқ тушунади. Демакки, ўз қоидалари, тажрибаларига асосан иш юритсагина, ҳосили ҳам мўл бўлади. Бу биринчи таклифим. Иккинчиси, бугун юрагида ўти бор ёшларимиз кўп. Улар бугунги сиёсий жараёнларга нисбатан ўз фикрларини баён эта олади. Фақат уларни эшитиш зарур. Бунинг учун эса ёшларга эркин сўз айта оладиган майдон яратишимиз керак, деб ҳисоблайман.\nСўз олганлар орасида O‘zLiDeP Денов туман Кенгаши Мафкуравий, тарғибот-ташвиқот ишлари бўйича раис ўринбосари Олимжон Обиджоновнинг тижорат банкларидан ташқари тадбиркорларга кредитлар ажратишда кўмак берадиган инвестицион фондлар ташкил этиш, “Ташаббус” кўрик-танловида асосан, маҳсулотларнинг сифат брендига эътибор қаратиш ва партия тадбиркорларга фақат бошланғич кўмакни бериш билангина чекланмай, унинг кейинги фаолиятида ҳам учраётган тўсиқларни бартараф этишга ҳам этибор қаратиш каби таклифлари кўпчиликнинг эътиборини тортди.\nЙиғилишда депутатлик сўровларига жавоб бермаслик бўйича мансабдор шахслар ва корхона, ташкилотлар масъулларига қонуний чора кўрилиши лозимлигини, бунинг учун эса қонунларга ўзгартириш киритилиши зарурлиги ҳам айтилди.\nБундан ташқари, депутатлар, партия фаоллари томонидан ҳам қатор таклифлар билдирилди.\nДилрабо Рахманова2019-07-18 15:31:19\nO‘zLiDeP Дастурига ва сайловолди дастури лойиҳалари муҳокамасида берилган таклифларни қўллаб-қувватлайман. Айниқса, O‘zLiDeP Денов туман Кенгаши Мафкуравий, тарғибот-ташвиқот ишлари бўйича раис ўринбосари Олимжон Обиджонов томонидан берилган таклифлари, яъни тижорат банкларидан ташқари тадбиркорларга кредитлар ажратишда кўмак берадиган инвестицион фондлар ташкил этиш, “Ташаббус” кўрик-танловида асосан, маҳсулотларнинг сифат брендига эътибор қаратиш ва партия тадбиркорларга фақат бошланғич кўмакни бериш билангина чекланмай, унинг кейинги фаолиятида ҳам учраётган тўсиқларни бартараф этиш партия электоратлари учун аҳамиятли.


Киндик – хомила хаётининг асоси. - Xasta.uz\nБош саҳифа » Касаллик » Гинекология » Киндик – хомила хаётининг асоси.\nОна бачадонида ва хомила орасида йўлдош орқали модда алмашинуви рўй беради. Хомила ривожланиши учун озуқа ва хавони етказиб берадиган хамда хомила чиқиндисини олиб кетиш учун керак бўладиган аъзо – киндикдир.\nКиндик тутамининг бир учи хомила қорини марказида бўлса, иккинчи қисми йўлдошга бориб туташади. Киндик тутами таркибига артерия қон томири ва вена томирлари киради. Артерия қон томири озуқа ва хавога бой қонни олиб келади, вена томирлари эса пайдо бўлган «чиқинди”ларни олиб кетади.\nБола туғилгач киндик кесилади ва бола биринчи нафасни олади. Киндик ўрни 2 хафта атрофида тўлиқ битади ва кесилган чўлтоғи ўзи тушиб кетади. Хомилалик вақтидаги киндик тутамидаги томирлар битади ва уларни кейинчалик бойламлар дейилади. Жигардан келадиган венани кейинчалик жигарнинг юмалоқ бойлами деб аталади. Киндикнинг шакли, ўлчами ва чуқурлиги хамма учун хар хилдир. Кейинчалик бу ер қориннинг нозик қисми бўлиб қолади ва бу ердан чурра чиқиш эхтимоли юқори.\nАввалги ёзувИнсон танасида қанча соч ва тук бор?\nКейингиси«Жин босиши» — тиббиётда нима деб аталади?\nХалқум орти абсцесси — болалардаги хавфли касаллик.\n«Машина»га хомиладор аёл


uMail.uz почта хизматидан фойдаланувчилар сони 10 мингдан ошди - www.Voydod.net\nRoyPn Harekvep Yugulpl Cappuccino Muntasirrefs Fordraf Jarollel Berekbok Brantdiom Nasibmib\nВсего на сайте: 349\nAdmin, Umidjon, mp3uz, EskiNishon, oxun1995, AsadbeK, The_MaJnun, Doniyor)), Seleunehept, Ada, Rustamchik, DalerMusic, A$LIDDIN_007, Alhamdulilloh, 98119988, JaVoHiRBeK_9798, artykov, komilusmonov, inommedia, UzLife, 938101363, 7040454, 118807, manya_24, farajon, parviz_1992_33, baxa3444, husniddin_01, b2497728, Fayzullox, King8882, [Полный список]\nuMail.uz почта хизматидан фойдаланувчилар сони 10 мингдан ошди\nМамлакатимизда иш учун миллий интернет почта uMail.uz дан фойдланувчилар сонибарқарор равишда ошиб бормоқда.\nЎзимизнинг электрон почта шу йилнинг ёз ойларидаишга тушган бўлиб, ўзбек ва рус интерфесларга эга. Почтани учта йўл билан очиш мумкин: кенгайтирилган,планшет ва мобил.\nМазкур почтани браузерда кўриш ёки компьютерга уланган почтамижозига кўчириб олиш мумкин. Мазкур почта TAS-IXда жойлашган, шу сабабли тезлик кенгайтирилганвеб-интерфейсда қулай ишлаш имконини беради. Почта жуда кўп ёқимли функцияларга эга, ушбу қулайликларқуйидаги почта мижозлари Outlook, TheBat! ва Thunderbirdдан кам эмас.\nМазкур почтаданфойдаланиш ишбилармон одамга ҳам оддий фойдаланувчига ҳам бирдай қулайлик яратишга имкон беради.


hidoyat.uz – “Мовароуннаҳр” нашриётининг сайти - ҚУРБОНЛИК ФАЗИЛАТИ\nЗулҳижжа ойининг 11–12–13– кунлари “Ташриқ кунлари” дейилади ва ҳаж амаллари бажариладиган кунлар бўлгани учун алоҳида эҳтиром қилинади.\nҚурбон ҳайитида асосий амалга оширилиши лозим бўлган иш Аллоҳ йўлида жонлиқ сўйишдир. Қурбонлик қилиш ўз юртида муқим, айни вақтда тилла ёки кумуш нисобидаги мулкка эга ҳар бир мўмин-мусулмон эркак-аёлга вожибдир. Ҳайит намозидан сўнг қурбонлик сўйиш вақти бошланиб, ҳайитнинг учинчи куни қуёш ботишидан олдин тугайди.\nҚурбонлик сўйиш вожибдир. Аллоҳ таоло бундай марҳамат қилади: “Бас, Раббингиз учун (беш вақт ёки Қурбон ҳайити учун) намоз ўқинг ва (туя) сўйиб қурбонлик қилинг!” (Кавсар, 1).\nҚурбонликка мол, туя, қўй ва эчки сўйилиши мумкин. Битта мол ёки туяни етти киши номидан сўйиш, шерикларнинг ҳаммаси қурбонликни ният қилиши шарти билан жоиз. Қурбонликка аталган ҳайвон жиддий нуқсонли бўлмаслиги керак. Қанчалик соғлом ва кўркам бўлса, савоби шунча улуғдир.\nЖобир ибн Абдуллоҳ (розияллоҳу анҳу) айтади: “Расулуллоҳ (соллаллоҳу алайҳи ва саллам) билан Қурбон ҳайити намозига келдим. У зот (алайҳиссалом) хутбаларини тугатиб, минбардан тушдилар. Бир қўчқорни келтириб, қўллари билан сўйдилар ва: “Аллоҳнинг номи билан ва Аллоҳ учун. Аллоҳ, бу мен ва қурбонлик қилмаган умматим номидан”, дедилар” (Имом Абу Довуд, Имом Термизий).\nҚурбонлик қилиш Аллоҳ таолога бандалик нишонаси, фидокорлик рамзи, фазилатли ва савобли амал ҳисобланади. Абу Саид Худрий (розияллоҳу анҳу) айтади: “Расулуллоҳ (соллаллоҳу алайҳи ва саллам) Фотимага (розияллоҳу анҳо): “Қурбонлигингга гувоҳ бўл. Унинг биринчи томган қони билан сенинг ўтган гуноҳларинг мағфират қилинади”, дедилар. “Эй Аллоҳнинг Расули, бу биз – аҳли байтга хосми ёки биз ва мусулмонларга умумийми?” деб сўради Фотима (розияллоҳу анҳо). У зот (алайҳиссалом): “Йўқ, барча мусулмонларга умумийдир”, дедилар”.\nҚурбонлик қилинган ҳайвон гўшти, ёғи, териси ва бошқа нарсалар сотилмайди. Аммо киши уларни ихтиёрий равишда бошқа бировга бериши ёки оиласи учун ишлатиши мумкин.\nАллоҳ таоло бундай марҳамат қилади: “Бас, ундан ўзларингиз ҳам еяверингиз, бечора камбағалларга ҳам едирингиз! Сўнгра (ҳожилар) кирларини кетказсинлар (яъни, эҳромдан чиқиб, соч олдириб, тоза либосларини кийсинлар), назрларини (ҳаж мажбуриятларини) адо қилсинлар ва “Қўҳна уй” (Каъба)ни тавоф қилсинлар!” (Ҳаж, 28–29).\n1069 марта ўқилган.


Kutubxona - Safar Kokilov. Bu yana oʻzimman (hajviya) / Kiril\nSiz shu sahifadasiz: Safar Kokilov. Bu yana oʻzimman (hajviya) / Kiril\nАсар номи Бу яна ўзимман (ҳажвия)\nБу яна ўзимман (ҳажвия)\nАнчадан бери ўйлаб юрган ҳажвиямни ўтган куни бир ўтиришда ёзиб ташладим. Бу бир ташмачи тўғрисида эди. У одам ҳар куни эшагининг хуржунига 100 литрлик елим идишларда солярка ортиб, қўшни республикага ўғринча йўллар билан ўтказиб сотиб юрарди...\nҲажвия роса кулгили чиқди. Айниқса, посбон қувлаб, эшаги йиқилиб, солярка тўкилиб, ташмачининг оёғи синиб, қўлга тушиб турган жойи жуда кулгили. Ёзганларимни қайта-қайта ўқиб, қиқир-қиқир куламан. Ярим тунда ҳажвиям эсимга тушиб, «хо-хо»лаб юборибман. Хотиним кўзи қинидан чиққудек бўлиб уйғониб кетди.\n– Ҳа, ҳа. намунча ярим тунда айғирдек кишнаб юбордингиз?! Нима бало, тушингизда «Яхши ният»дан Нексия ютдингизми? Ўтакамни ёрдингиз-э, ҳе ўлмабсиз, – деб жеркиди у кўкрагига туфлай-туфлай.\n– Баъзилари нафақага чиқишган, қолганлари ўзларини рекламага уришганмиш...\n– Ҳе-э, нимани бўларди, тўғри келганини қилаверади-да. Памперсми, тампексми таглатта-ю кирсовунларми, фарқи йўқ, пул берса бўлгани...\n– Ҳозир тўртинчи бетга ҳар хил реклама, тўйхатларни босишади. Ҳажвиядан нима фойда...\n– Ҳе яшавор, хотинжон. Шундай қил-э...\nЯрим тунда ўқитувчилиги тутиб кетиб, кўзойнагини пешонасига қўндирди-да кўрпанинг устига мук тушганича қўлига қалам олиб қўлёзмамни текширакетди. Мен эса иссиқ ўриндан бошимни чиқарганимча уни кузатаяпман. Ҳозир кулади. Энди кулиб юборади. Ана, ана бошланди... Ўзим эса ундан олдин кўрпани тишлаб овозсиз куляпман, десангиз. Хотиним эса ўқияпти. Оғзига қараб турибман. Кошки бир тиржайиб қўйса. Газета муҳаррирларидай савуққон. Тавба?! Ҳажвиямни ўқиган сайин қовоқ-тумшуғи осилиб, кўзлари қисилиб, лаблари чўччайиб кета бошлади. Ие, бу ёғи қандоқ бўлди энди?!\n– Э-э, бу ҳажвия эмас трагедия бўлибди-ку. Бир бечора тирикчилик деб оёғини синдиради-ю сиз куласизми?! Бўмайди... – деб у қўлёзмамни отиб юборса бўладими. Устимдан кўрпани отдим.\n– Ураман ҳам. Вей чол, сизга неча марта айтаман, овул-ҳамсояни ёзманг, деб. Сизнинг дастингиздан кўча-кўйда бош кўтариб юролмай қолдим-ку. Ҳамма «Эрингиз мени ёзибди» деб таъна қилгани қилган. Тунов куни товуқбоқар Мисқол манқа ҳам тухум оламан деб пул кўтариб борсам, «Хенди сизларга тухум мермайман. Херингиз херимни миёниста деб ёзибди. Ичса хузимнинг мулимга ичади-да. Нима ҳақи бор ёзишга?!» деб роса минғиллади\n– Қани? Кимни ёзибман? Манови қўшниларинг соляркани велосипедда ташиб сотишади. Ҳажвиямда эса эшакда, фарқи бор-ку...\n– Оббо, шуям гап бўлди-ю. Ҳа энди, бирон фамилия қўйишим керак-ку. Номсиз бўладими?... Бўпти. Ўзгартираман. Кел, ана, Тўраев бўлақолсин.\n– Нима қипти?! Уста солярка сотмайди. Қайтамга яхши-да... Ҳа, бор ана, Қурбонов бўлақолсин. Бўлдими?\n– Э-э, нима деяпсиз? Қурбонов акам-ку. Ҳаҳ сиз-эй. Ичингиз қора-да. Бечора акамнинг бир-икки қути қандолат ўтказиб сотганини ҳам кўролмапсиз-а...\n– Ўзимизнинг ризқимизни четга ташмалаб сотганлар менга дўст эмас. Аканг бўлса ҳам ҳалол ишлаб пул топсин...\n– Вой-вой-эй. Ўргилдим сиздақа ҳалол пул топувчи номи улуғ супраси қуруқ ҳақиқатчидан. Ҳалол пулга яшаганингиз учун ҳам болалар бир ойда бир марта гўштлик овқат емайди-да... Уф-ф... Ойлик маошга яшагандан сўнг гўр бўлармиди. Ёшим элликка кириб ҳам бўйним бир тизим маржон кўрмай ўтяпти...\n– Вой, йўғ-э, – у пашша қўригандай қўлини силкитди. – Бўмайди. Бўриев мактаб директоримиз-ку. У бечора ҳам бўш вақтларида шалоғи чиққан «Москвич»ида буғдой ўтказиб сотармиш...\n– Ҳе қўйинг, дадаси. Кўролмай ёзган деб хафа бўлади. Менинг ишимдан қилдан қийиқ ахтариб қолмасин тағин...\n– Ҳа-я... Бўпти, кел, Дўлтаев бўлақолсин.\n– Вой, нега энди? У тоғаваччам-ку?! Бечора яқинда икки тонна шакарини таможняга олдириб қўйди. Куйи-иб ўтирибди...\n– Оббо Дўлтавой-эй. Ахири қўлга тушибди-да. Босар-тусарини билмай қолувди-я... Ҳа майли, унда асбоб-ускуналардан қўямиз. Болтаев бўла қолсин. Бол-таа-эб. Зўр-а?!\n– Атай шундай қиляпсизми? Тилингизга фақат менинг уруғларим келадими? Ўзингизнинг анови, хитойдан «аднаразовий» шара-бара опкелиб сотадиган уруғингизни нега ёзмайсиз? Болтаев бўлам бўлади-ку?!\n– Вой, нега билмайсиз? Ҳа-а, ана шунақа-да. Меникилар билан борди-келди қилмагач, гўр бўлармиди... Эсингиздами, ҳу-у бир марта мелиса қувди деб уйимизга бир мошин оқ ёғ билан қочиб кирган эди-ку. Ўша-да...\n– Ўшами? Ҳе турқи қурсин ўша бўлангни. Ўшанда маҳалладагилар бизни ҳам ташмачилик қилар экан, деб гумонсираб қолвуди-я...\n– Кошки эди шундай бўлса. Биримиз икки бўлиб қолармиди ҳалигача. Одамлар шу ташмачиликдан бойиб, уй қуряпти, машина оляпти...\n– Оббо. Муаллим бўлсанг ҳам барибир хотинлигингга борасан-да, хотин. Кўпам ўша ҳаром пул топувчиларга ҳавас қилавермасанг-чи. Унинг охири вой. Шу ойликкинангга яшаб турганинг ғанимат. Оч қорним – тинч қулоғим...\n– Уф-ф... Шундайку-я. Лекин баъзан уларнинг шоҳона яшашини кўриб куюниб кетасан-да киши. Унга яраша ойлик ўлгурни ҳам вақтида оломаяпмиз...\n– Ҳе-э, кўпам куюнаверма. Келажакда бари яхши бўлиб кетади. Келажак буюк...\n– Ишқилиб, охири бахайр бўлсин-э...\n– Э-э, яна бошладингизми?! Ҳе билганингизни қўйинг-э, Тошмирзами, Эшмирзами деб қўяверингда-э... Аууфф... – шундай деб хотиним кўрпани бошига тортди.\nМенинг эса уйқум қочди. Доим шунақа. Ҳажвиямни аввал хотиним ўқийди ва албатта бирон камчилик топади. Сўнг уни тўғирлайман деб менингг ҳаловатим йўқолади. Ҳе-э нимасини айтасиз. Мана, бир ўрим сочи аждардек ўралиб, хотиним аллақачон уйқуга кетган. Мен эса ҳали ҳам ташмачи қўшнимга тузукроқ ном тополмай, «Ёзсам ёмон кўрарлар, ёзмасам армон» деб, оқ қоғозга тикили-иб ўтирибман.\nҲа-а. Ана шунақа. Бизнинг уйқудаги гўзал уйқусида ҳам ақлли гапларни айтиб юбораверади. Тан бермай илож йўқ. Бўпти. Шундай бўлақолсин. Ана энди ҳеч ким мендан хафа бўлмайди. Ўзимдан бўлак... Қулоғим тагида одамларнинг «Комилов яна ўзини ўзи ҳажвия қилибди-я» деб қаҳ-қаҳ отиб кулишаётгани эшитилгандек бўлди...\n"http://kutubxona.nostritemporis.com/wiki//index.php?title=Safar_Kokilov._Bu_yana_oʻzimman_(hajviya)_/_Kiril&oldid=5321" dan olindi


Жан-Мари Леклезио. Эҳ, ўғри, ўғри, шу ҳам ҳаётми?! (ҳикоя) | www.ziyouz.uz\nБош саҳифа Жаҳон насри онлайн антологиясиЖан-Мари Леклезио (1940; Франция)Жан-Мари Леклезио. Эҳ, ўғри, ўғри, шу ҳам ҳаётми?! (ҳикоя)\nЧоп этилган 21.04.2019 19.04.2019 МуаллифZiyouz.uz\nБилмайман, бунга анча бўлган, ҳаттоки, аниқ вақтини ҳам эслай олмайман. Мен Португалиянинг Эрисейра шаҳрида туғилганман. Лиссабондан унча узоқ бўлмаган денгиз бўйидаги бу маскан ўша пайтда балиқчиларнинг кичик бир қишлоғи эди.\nОтам сиёсатни деб бизларни тарк этгач, ойим, холам ва мен Франциядан бошпана топдик; бувамни ҳам қайтиб кўрмадим. Айни уруш тугаган йили эди, у ўша пайтда қазо қилган бўлса керак. Аммо мен уни яхши эслайман, у балиқчи эди, менга кўп ҳикоялар сўзлаб берарди, ҳозир эса португалчани бутунлай унутганман.\nОнам ишлашга мажбур бўлди. Мен уйларни таъмирлаш корхонасига ишга кирдим, ишим юришиб кетди. Ўша пайтлар эл қатори яшардим: ишим бор, уйлангандим, дўстларим кўп, эртанги кун ҳақида ўйламасдим. Мени на касаллик ва на кулфат ўйлантирарди, тинимсиз ишлардим, холос, маошим эса кам, қачондир тақдир менга кулиб боқадими-йўқми, буни ҳам билмасдим.\nКейинроқ электр соҳасига ишга ўтдим: электр симларини тортардим, маиший электр жиҳозлари, ёритгичларни ўрнатардим, уларни улаб, ўчирардим. Ишим зўр эди, ўзимга ҳам ёқарди.\nБунга анча бўлди, баъзан ўзимдан чиндан ҳам шундай бўлганмиди, дея сўрайман; ё ҳар куни соат еттида уйга қайтиб, эшикни очишим билан ўз гўшамнинг тафтини сезган, қулоғимга болаларимнинг қувноқ овозлари эшитилиб, хотинимга кўзим тушгач, у менинг истиқболимга чиқиб, бўйнимга осилган, тинкам қуригани сабабли овқатдан олдин ўрнимга бироз чўзилиб шифтга термилган ва унда ажабтовур кўланкаларни кўрган пайтларимдаги туш эмасмиди, дея хавотирланаман. Ўшанда ҳеч нарсани ўйламасдим, мени на келажак ва на ўтмиш қизиқтирарди.\nЭҳ, энди ҳаммаси ўзгариб кетди. Энг ёмони, ҳаммаси бир зумда содир бўлди. Айтишларича, корхона инқирозга учраб, хўжайин бўйнигача қарзга ботган, ҳамма нарса гаровга қўйилгач, жуфтакни ростлаган, оқибатда уч ойлик маошимиз хўжайиннинг гарданида қолди. Бунинг устига у янги бир буюртманинг ҳақини олдиндан олган экан. Газеталарда у ҳақда ёзишди, аммо уни қайтиб кўрмадик – на ўзини, на пулни. Ҳаммамиз худди жарликка қулагандек эдик. Қолганларга нима бўлганини билмайман, назаримда, улар бошқа ёқларга кетишди, чунки уларнинг ёрдам берадиган ёр-биродарлари бор эди. Аввалига ҳаммаси яхши бўлиб кетади, деб ўйладим, осонгина бирор иш топсам керак дедим, аммо иш дегани топилмасди, чунки корхона эгалари оиласиз одамларни, асосан, ажнабийларни ёллашар, мабодо бирор кор-ҳол бўлиб қолса, улардан қутулиш осон эди. Электр соҳасидаги ишга келсак, менинг дипломим йўқ, ҳеч ким мени дипломсиз ишга олмасди. Ойлар ўтар, бироқ омадим ҳеч юришмасди; уйда қозон қайнамай қолган, ўғлимнинг ўқишига тўлашга пул йўқ, хотинимнинг соғлиги ёмонлиги учун ишга ярамас, ҳатто дорига ҳам пул тополмасдим. Ўша пайтда дўстларимдан бири уйланди ва мен унинг ўрнига уч ой Бельгияда туриб, домна печларида ишладим. Бу иш оғир эди, мен меҳмонхонада ёлғиз яшардим. Яхшигина пул топиб, “Пежо” русумли кичикроқ юк машинаси сотиб олдим, ҳозир ҳам уни ҳайдаб юрибман. Ўша пайтларда миямга машинамда қурилиш майдонларига юк ташиш ёхуд бозорларда мева-чева олиб-сотиш билан шуғулланишим мумкин-ку, деган фикр келди. Бироқ бу қийин эди, ёнимда ҳемири ҳам йўқ, ҳатто ишсизлик учун оладиган нафақамдан ҳам айрилгандим. Оилам оч қолди – хотиним, болаларим очдан ўлишлари мумкин эди. Ана шунда бир қарорга келдим. Бошида бу иш вақтинча, озгина пул топгач, ташлайман, фақат сабр қилсам, бас, дедим. Аммо, мана уч йилдирки, бу иш давом этмоқда, энди бу ёғига ҳам бирор нарсанинг ўзгаришига амин эмасман.\nАгар хотиним ва болаларим бўлмаганида, бу ерлардан бош олиб кетган бўлардим, Канадагами, Австралиягами, фарқи йўқ, бу билан ўз ҳаёт тарзимни ўзгартирган бўлардим…\nУлар-чи, улар билишадими?\nБолаларимми? Йўқ, улар ҳеч нима билмайди, улар жуда ёш, оталари ўғри эканлигини айтиб бўладими?! Бошида хотинимга ҳам билдирмоқчи эмасдим. Мен унга тунги қурилишда қоровул бўлиб ишлаяпман, дедим, аммо у уйга телевизор, мусиқий марказ, маиший рўзғор буюмлари, сейф, тақинчоқ ва бошқа буюмлар олиб келаётганимни кўриб турарди. Бу матоҳларнинг ҳаммасини гаражда сақлардим. Хотиним барибир шубҳаланиб қолди. У бу ҳақда менга ҳеч нима демади-ю, аммо сезганини билардим. Нима ҳам дея оларди? Иш шу даражага бориб етдики, бизнинг йўқотадиган ҳеч нарсамиз қолмади, ё шундай яшаш керак, ё кўчада тиланчилик қилишга тўғри келарди.\nОмадим чопиб ўша пайтда бир яхши харидор топдим, у қалтис ишга қўл урмай мўмайгина пул топарди. Шаҳарда унинг катта маиший электрон жиҳозлар дўкони ва қаердадир – билишимча, Париж атрофида – камёб буюмлар дўкони бор эди. У ўғрилик молларни сув текинга сотиб оларди. Буюмларга яхшироқ ҳақ тўларди-ю, бироқ дуч келган нарсани олавермасди, айтишича, бу қалтис иш эмиш. Бир куни у менинг кўҳна осма соатимни олмади, чунки бундай соатлар дунёда уч-тўртта экан, қўлга тушиб қолишдан қўрқди. Шунда мен соатни хотинимга бердим, у хотинимга ёқмади, шекилли, билишимча, бир неча кун ўтиб соатни чиқиндиларга қўшиб ташлаб юборибди. Балки у ҳам қўрққандир.\nҲа, ўша куни гаражда машинамдан нарсаларни тушираётган пайтимда хотиним кириб келди. Жилмайиб турса-да, аслида ғамгин эди. “Бу хатарли эмасми?” деб сўрагани ёдимда. Уялиб кетдим ва ундан чиқиб кетишини сўрадим, чунки ўша дамда харидорим келиши керак эди ва у хотинимни кўришини истамасдим. Боз устига болаларим ҳам буни билиб қолишидан қўрқардим, чунки улар ҳали гўдак эди. Улар мени аввалгидек ишлайди, деб ўйлашарди.\nМен фарзандларимга энди тунда ишлайман, шунинг учун кечқурун кетишим, кундузи эса бироз мизғиб олишим зарур, дегандим.\nСенга шу ҳаёт ёқадими?\nЙўқ, ўзимга ҳам ёқмайди. Аммо нa илож.\nСен ҳар куни кечқурун чиқиб кетармидинг?\nИшга қараб. Бу жойга ҳам боғлиқ. Шундай даҳалар борки, ёзда ҳеч ким бўлмайди. Баъзилари қишда бўм-бўш ётади. Баъзан уйда узоқ қолиб кетар, кўчага ҳам чиқмасдим, чунки ҳушёрлик керак, бундай пайтлар хатарли эканлигини яхши билардим. Аммо баъзан оилам пулга муҳтожлик сезарди, кийим-кечак, дори-дармон дегандай. Ётоқ учун, электр тўловлари учун ҳам пул керак бўларди. Мен бу вазиятдан чиқишим керак эди. Кўпроқ ўликларни қидирар эдим.\nҲа, биласанми, газетадан бирор бадавлат кишининг вафот этганини билиб оласан, сўнг дафн куни бемалол унинг уйини тунашинг мумкин, чунки ҳамма қабристонга кетган бўлади.\nОдатда ҳар доим шундай қиласанми?\nҲар доим ҳам бир хил эмас. Тунда узоқ даҳаларда ишласам, ўзимни бехавотир сезаман. Баъзан кундузлари ҳам ишлайман, то тушгача. Лекин кундузи ишлашни ёмон кўраман, кўпинча қош қорайишини кутаман, тонг-саҳар энг қулай пайт, чунки кўчада ҳеч зоғ бўлмайди, ҳатто миршаблар ҳам ухлайди. Аммо мен ҳеч қачон одам бор уйга кирмайман.\nОдам бор-йўқлигини қаердан билардинг?\nМенинг ўрнимда бўлсанг, биласан, бу шундоққина кўриниб туради. Остонадаги чанг, тўкилган барглар ёки почта қутисидан олинмаган газеталар ҳам уйнинг кимсасизлигидан дарак беради.\nОсон бўлса, ҳа, қулфни бузаман ёки ясама калитлардан фойдаланаман. Агар эшикдан кириб бўлмаса, деразадан кираман. Доим ёнимда олиб юрадиган тўқмоқча билан дераза ойнасини синдириб, ичкарига кираман. Аввало, из қолдирмаслик ва жароҳатланмаслик учун қўлқоп кийиб ишлайман.\nОгоҳлантириш қўнғироқлари бўлса-чи?\nАгар қўнғироқни ўчириш қийин бўлса, тегмайман. Кўпинча уларни узиш қийин эмас. Бир қарашдаёқ биласан, симларни узиб қўйсанг, бас.\nОдатда нималарни ўғирлайсан?\nБиласанми, нотаниш уйга кирганингда, аввало, у ердан нима топишингни билмайсан. Сени сезиб қолмасликлари учун тез ишлашинг керак. Яхши сотиладиган ва муаммо туғдирмайдиган нарсаларни, масалан, телевизор, мусиқий марказ, маиший рўзғор буюмлари, сейф, ялтироқ нарсалар ва портретлар, вазалар, ҳайкалчаларни олишинг керак.\nЙўқ. Одамлар тақинчоқларини кўзга кўринадиган жойга ташлаб кетмайди. Виноларни олишинг мумкин, чунки улар доим харидоргир. Яна одамлар ертўлага унча эътибор бермайди, ҳатто эҳтиёт юзасидан ҳам у ерга қулф осмайди, у ерда нималар бўлаётганига қизиқмайди ҳам. Тезда ҳамма нарсани йиғиб жуфтакни ростлаш керак. Бахтимга машинам бор, агар у бўлмаганида мен бу ишларни уддалай олмасдим. Бирор жиноий гуруҳга қўшилиб, босқинчига айланардим, тўғрими? Аммо бу менга тўғри келмасди, чунки, билишимча, улар муҳтожликдан эмас, эрмак учун, бойлик орттириш мақсадида ўғрилик қилишади, бирданига катта-катта ўғирлашади, мен эса кун кўриш учун ўмараман, хотиним ва болаларим оч қолмаслиги, яхши кийинишлари, билим олишлари, яхши касб эгаси бўлишлари учун ўғрилик қиламан. Агар эртага бирор иш топсам, барини бас қилиб, яна уйимга хотиржам қайтаман, оқшомлари овқатланишдан олдин ўрнимга чўзилиб шифтдаги кўланкаларга боқаман, ҳеч нимани ўйламайман, келажагимдан қўрқмайман…\nҲозир эса ҳаётим бўм-бўш идишга, ортида ҳеч нарса йўқ пардага ўхшайди. Назаримда, уйлар, одамлар, машиналар – бари ясама, пайти келиб кимдир менга булар қуруқ масхарабозлик, эгасиз нарсалар дейиши мумкин. Шундай экан, бу ҳақида ўйламаслик учун пешиндан кейин кўчага чиқиб кетаман ва бошим оққан томонга юраман, юравераман, қуёш чарақлаб турибдими, ёмғир ёғаяптими – менга фарқи йўқ, ўзимни бегонадек ҳис қиламан, гўёки эндигина поезддан тушганману, шаҳарда ҳеч кимни танимайман.\nЭҳ, дўстларми, улар бошингга бирор кулфат тушса, ишингдан айрилсанг, пулинг йўқлигини билиб қолишса, бироз мулозамат қилиб туришади-ю қочишади. Пул сўрашингдан қўрқадилар, кейин у ёғи ўзингдан қолар гап йўқ. Бошида аҳамият бермайсан, бир кун келадики, атрофингда ҳеч зоғ қолмайди, ҳеч ким сени танимайди ҳам… Чиндан ҳам ўзингни худди бегонадек, эндигина поезддан нотаниш шаҳарга тушгандек ҳис қиласан.\nҲаммаси олдингидек изга тушиб кетади деб ўйлайсанми?\nБилмадим, илгари мен бу омадсизлик ўтиб кетади, яна ғишт теришми, монтёрликми, илгариги ўз ишимга қайтаман, деб умид қилардим…\nБаъзан эса ўзимга ўзим, бу ҳеч қачон тугамайди, дейман. Чунки бойлар қашшоқларни бир чақага олмайди, уларнинг устидан кулади, холос, совуқ уйларига яширилган сейфдаги пулларни фақат ўзлари учун йиғади. Кун кўраман десанг, нон топаман десанг, уларнинг уйига киришинг, оладиган нарсангни ўз қўлинг билан олишинг керак.\nЎғри бўлиб қолганингни сезганингдан кейин нима ўзгарди?\nҲа, менга нимадир бўлди, томоғимга нимадир тиқилди, ҳаётдан тўйдириб юборди. Биласанми, уйга кечки овқат маҳали қайтганимда, совиб қолган сендвични еб, телевизор кўраману, ёнимдаги болаларим ҳеч нарса демайди. Илгарилари сира бундай эмасди. Хотинимга ҳар қараганимда, у ҳеч нарса демаса-да, кўриниши ҳорғин, кўзлари нурсиз ва ғамгин туюлади, ана шунда у мендан биринчи марта “Бу ишинг хатарли эмасми?” деб сўрагани ёдимга тушади. Мен уни алдагандим – “Йўқ”, деб жавоб бергандим, аслида бу иш фалокатли эканини, ташвиш келтиришини билардим. Уч-тўрт маротаба шундоқ бўлишига бир баҳя қолган. Одамлар менга қараб ўқ уздилар. Мен қоп-қора кийинган эдим, бош кийимим, қўлқопларим ҳам қора, боз устига ҳаммаёқ зимистон эди. Бахтимга ўқ менга тегмади. Аммо бир куни фалокат рўй беришини биламан, балки бугун тунда, балки эртага, яна ким билсин…\nБалки мени тутиб олишар, турмада ҳам ўтириб чиқарман ёки ўқларга чап беролмай, ўлиб кетарман…\nФақат хотинимни ўйлайман, ўзимнимас, чақачалик қадрим йўқ. Мен фақат хотиним ҳақида ўйлайман, болаларим ҳақида ҳам, уларга нима бўлади, улар ҳақида ким жон куйдиради?\nҲали Эрисейрада яшаган пайтларимда бувам менга айтиб берган қўшиқ ёдимга тушади. Нима учун айнан шу қўшиқни эслайман, бошқасини эмас, деб ўзимдан сўрайман, тақдир дегани шудир балки. Оз-моз бўлса ҳам португалчани тушунасанми? Бу қўшиқ шундай куйланарди, эшит:\nO ladraõ, ladraõ\nQuando ladraõ veio\nA’porta do meio*.\nФранцуз тилидан Раҳима Ширинова таржимаси\n* Эҳ, ўғри, ўғри!\nШуми сенинг ҳаётинг?\nЕмак, ичмак дардида\nКўча дайдиш одатинг.\nТун қоқ ярим бўлганда\nОмад деган эшикка\nТинмай зарба берасан. (Мутаржим таржимаси).\n← Аввалги Аввалги Хайриддин Султонов. Тўқчилик ва йўқчилик (ҳикоя)\nКейинги → Кейинги: Садриддин Айний. Эски мактаб: Қиссалар


BBC Uzbek - O'zbekiston - Футбол: Ўзбекистон миллий терма жамоаси жаҳон чемпиони\nФутбол: Ўзбекистон миллий терма жамоаси жаҳон чемпиони\nСўнгги янгиланиш 14 октябр 2012 - 11:02 GMT\nФинал беллашувида мезбон россиялик рақибларини 1: 0 ҳисобида мағлуб этган Ўзбекистон ногирон-ампутантлар миллий терма жамоаси кетма-кет учинчи бор жаҳон чемпионлиги шарафини қўлга киритди.\nҲал қилувчи учрашувда Ҳайдарали Турсунбоев ягона тўп муаллифига айланди.\nУмумий ҳисобда эса, бу ўзбекистонлик футболчиларнинг жаҳон биринчилигида эришаётган бешинчи ғалабаларидир.\nБу эса, ногиронлар футболи бўйича жорий пайтда дунёда Ўзбекистон миллий терма жамоасига тенг жамоанинг йўқлигини кўрсатади.\nЎзбекистонлик футболчилар 13 октябр куни бўлиб ўтган ярим финал беллашувида кимсан аргентиналик рақибларини 4:0 ҳисобида мағлуб этиб, жаҳон чемпионатининг финал босқичига йўлланма олишганди.\nАйни ўринда шуни ҳам таъкидлаш жоизки, сўнгги жаҳон чемпионатида Ўзбекистон ногиронлар миллий терма жамоаси мезбон Аргентинани финал босқичида йирик ҳисоб билан мағлуб этиб, ўз тарихида кетма-кет иккинчи бор жаҳон чемпионлигига эришганди.\nЎзбекистон миллий терма жамоаси 2007 йилда Туркиянинг Анталия шаҳрида бўлиб ўтган Жаҳон чемпионатининг финал беллашувида эса, Россияни 2:1 ҳисобида енгиб, бу каби шарафга нойил бўлганди.\nЎзбекистон ногиронлар миллий терма жамоаси Россиянинг Калининград шаҳрида кечган жаҳон чемпионатини бу гал ҳам ишонч билан бошлаганди.\nЖамоа барча гуруҳ босқич саралаш учрашувларини йирик ҳисобдаги ғалаба билан якунлаб, ўзи тушган В гуруҳида биринчи ўринни эгаллаган ҳолда муддатидан олдин ярим финал босқичига чиқишга муваффақ бўлганди.\nЎзбекистонлик футболчилар ўз йўлларида Туркия (6:1), Япония (7:0), Либерия (8:2), Англия (4:2) ва Украина (4:0) миллий терма жамоаларини мағлуб этишнинг уддасида чиқишганди.\nНогиронлар миллий терма жамоасидан фарқли тарзда, футбол бўйича Ўзбекистон миллий терма жамоаси ҳалича Жаҳон чемпионатининг финал босқич беллашувларига чиқа олмаган.\nШу боис ҳам, ногиронлар миллий терма жамоасининг жаҳон чемпионатида эришаётган бу каби кетма-кет ютуқлари Ўзбекистон учун катта шарафдир.\nАммо айни ўринда шуни таъкидлаш жоизки, қатор футбол мутахассислари бу гал 2014 йилги жаҳон чемпионатининг финал босқичига чиқиш учун курашаётган Ўзбекистон миллий терма жамоасининг ўз тарихида илк бор анчайин қулай мавқеъда эканини айтишади.\nЎзбекистонлик футболчилар сўнгги босқич саралаш учрашувларининг навбатдагисини сафарда 16 октябр куни Қатарга қарши ўтказишади.\nАгар ушбу ўйинда Ўзбекистон миллий терма жамоасининг қўли баланд келса, ўз олдига қўйган мақсадига анча яқинлашади.\nЎзбекистонлик ногирон футболчилар 1990 йилда Американинг Сиэтл шаҳрида Матонат МДҲ умумжамоаси остида майдонга тушиб, жаҳон кубогини қўлга киритишга муваффақ бўлишганди.\nОрадан йил ўтиб, Тошкентда ўтказилган Жаҳон биринчилиги ўйинларида эса, алоҳида миллий жамоа сифатида кетма-кет иккинчи бор ғолиблик шоҳсупасига кўтарилиб, жаҳон чемпиони мақомини қўлга киритишганди.\nШундан сўнг, 2007 йилда яна бир бор ўзининг тарихий ютуғини такрорлашга муваффақ бўлганди.\nАна шу ғалабаларни қўшиб ҳисоблаганда беш карра жаҳон чемпиони - Ўзбекистон миллий терма жамоаси, бундан ташқари, жаҳон биринчилигининг кумуш ва бронза медаллари соҳиби ҳам саналади.\nАргентинада эришган сўнгги ютуғи ортидан жамоа мураббийси ва қатор ўйинчилари Ўзбекистон ҳукумати томонидан Дўстлик ордени ва Жасорат медаллари билан тақдирланишганди.\nНогиронлар ўртасидаги 2014 йилги жаҳон чемпионати эса, Эронда бўлиб ўтади.\nФутбол: Тарихга кирган Осиё чемпионлари Тошкентга қайтишди


«Манчестер Сити» яна эски трансфер мақсадига қайтди\n20:25 / 24.05.2017\nАнглиянинг «Манчестер Сити» клуби «Арсенал» ҳимоячиси Эктор Беллеринни сотиб олиш учун қайта уриниб кўрмоқчи. Бу ҳақда Tribuna.uz нашри ёзмоқда.\nМанба берган хабарга кўра, «Манчестер Сити» Эктор Беллерин трансфери бўйича расмий таклиф билан чиққан. 22 ёшли испаниялик футболчининг мухлисларидан бири саналган «шаҳарликлар» устози Пеп Гвардиола уни жамоада кўришни истамоқда.\nМанчестер клуби раҳбарияти анчадан буён футболчига қизиққан, бироқ трансфер бўйича расмий таклифни бериш учун мавсум якунини кутишган. Ҳозирча трансфернинг амалга ошиши қийин бўлиши тахмин қилинмоқда. Бунга футболчининг «Арсенал» билан узоқ муддатли шартномаси халақит бериши мумкин. Шунингдек, футболчига унинг собиқ жамоаси «Барселона» ҳам жиддий қизиқиш билдирмоқда.\nБеллериннинг бошланғич нархи 40 миллион евродан (34,5 миллион фунт стерлинг) кам бўлмаслиги айтилмоқда. Одатда жамоалар ҳимоячилар учун бунча миқдорда пул тўлаб таваккал қилишни истамайди, аммо «Манчестер Сити» испаниялик футболчи учун шунча маблағ сарфлашга тайёр бўлиб турибди.\n«Сити» шунингдек, «Бенфика» қанот ҳимоячиси Нелсон Семедуга ҳам қизиқиш билдирган. Бироқ португалиялик футболчи Беллерин «Арсенал»ни тарк этишни истамаса захира варианти сифатида қаралмоқда.\nЭслатиб ўтамиз, «Манчестер Сити» ўнг қанот ҳимояси учун биринчи навбатда «Тоттенҳэм» ҳимоячиси Кайл Уокер номзодини кўриб чиқмоқда. Беллерин ва Семеду айнан Уокерга ўринбосар бўлиши керак бўлган футболчилар сифатида эътироф этилган.\nМанчестер Сити Эктор Беллерин


Туркия: Ўзбекистонлик икки қочқин депортация қилиниши мумкин - BBC News O'zbek\nТуркия: Ўзбекистонлик икки қочқин депортация қилиниши мумкин\n9 Апрел 2012\nImage caption Истанбулда минглаб ўзбекистонлик қочқин ва меҳнат муҳожирлари яшаши айтилади\nТуркиялик инсон ҳақлари фаоллари ўзбекистонлик икки бошпана изловчининг ватанларига қайтариб юборилиши мумкинлигидан хавотир изҳор этганлар.\nУларнинг ишонишларича, Муҳаммадали Абдураҳмонов ва унинг аёли Фотима Абдураззоқова Тошкентга депортация қилинса, ўлим хавфига юз тутишлари мумкин.\nБироқ, Туркия истиҳборот идораларига кўра, олти ой муқаддам бошпана излаб, Туркияга келган мазкур икки шахс ўзбек ҳуқуқ-тартибот идоралари томонидан террорчилик амалларини содир этишга уринишда гумон қилинмоқда.\nБи-би-си хабар тафсилотини билиш мақсадида ҳозирда Истанбул шаҳрида ҳибсда сақланаётган Муҳаммадали Абдураҳмонов ва Фотима Абрураззоқоваларнинг адвокати Селжук Карга боғланди.\nСелжук Кар: Улар Ўзбекистон фуқароларидир. Ватанларида кўрган зулмдан қочиб, олти ойча аввал бошпана излаб Туркияга келишган.\nБи-би-си: Туркияда Бирлашган Миллатлар Ташкилотининг бошпана изловчи мақомини олишганми?\nСелжук Кар: Аввалига Туркия Ички ишлар вазирлиги уларга Чанқири минтақасида яшаш изнини берган. Аммо кейинчалик улардан Туркияда яшаш изнини берувчи ҳужжат олиб қўйилган. Билишимча, уларга қарши Ўзбекистондан истиҳборот маълумоти келгач, уларга берилган яшаш изни бекор қилинган. Ана шундан кейин биз иш жараёнига аралашдик. Илк навбатда Ички ишлар вазирлиги ва Бирлашган Миллатлар Ташкилотига мурожаат қилдик. Бу мурожаатимизни Бирлашган Миллатлар Ташкилоти Қочқинлар Агентлигини қабул қилиб олган. Аммо кейинчалик Туркия Ички ишлар вазирлиги, бизнинг барча ёзишмаларимизга қарамасдан, яшаш рухсатномасини қайтариб бермади ва уларни мамлакатдан чиқариб юбориш қарорини олди. Биз мазкур қарорга қарши маҳкамада даъво ишини очдик. Муҳаммадали Абдураҳмонов ва унинг аёли Фотима Абдураззоқованинг депортациясини бекор қилишни талаб қилдик. Аввалига Ички ишлар вазирлиги депортация жараёнини тўхтатиб туришга қарор қилди, аммо кейинчалик олинган истиҳборот маълумотига таяниб, мазкур қарорни такроран бекор қилди. Биз мазкур қарорга шикоят аризаси йўлладик ва бу ариза ҳамон кўриб чиқилмоқда. Лекин, шунга қарамасдан, Туркия Ички ишлар вазирлиги Муҳаммадали Абдураҳмонов ва Фотима Абдураззоқовани мамлакатдан чиқариб юборишга уринмоқда.\nБи-би-си: Истиҳборот маълумотига кўра, Муҳаммадали Абдураҳмонов ва Фотима Абдураззоқова қандай жиноят содир этишган?\nСелжук Кар: Истиҳборот маълумотига кўра, улар гўё Америка учоғидан тушган бомбани Афғонистон чегарасига яқин жойдан бошқа жойга олиб кетаётган маҳалда қўлга тушганлар. Менимча, истиҳборот маълумоти Америка Разведка Бошқармасидан олинган бўлиши мумкин.\nБи-би-си:Туркия 1999 йилда Тошкентда юз берган портлашларга алоқадорликда гумон қилинган Зайниддин Асқаровни Ўзбекистон ҳуқуқ тартибот идораларига топширган эди. Икки йил аввал қамоқхонадан Зайниддин Асқаровнинг ўлиги чиқди. Туркия икки ўзбек фуқароси ватанларига депортация қилинса, айнан шу ҳолат такрорланиши мумкинлигини истисно этмайдими?\nСелжук Кар: Туркия буни билади. Туркия бундай бўлиши мумкинлигини Муҳаммадали Абдураҳмонов ва Фотима Абдураззоқова ишида маълум қилган. Ўзбекистонга топширилса, улар ўлдирилиши мумкинлигини Туркия айтаяпти. Шунинг учун бўлса керак, Туркия уларни Гуржистонга депортация қилди, аммо Гуржистон уларни қабул қилмади ва яна ортга жўнатди. Ўзбекистонлик бошпана изловчилар ҳозир ҳибсда. Менинг билишимча, бу шахсларни чиқариб юбориш учун учинчи мамлакат изланмоқда.\nТуркия ташкилоти Асқаров ўлими учун Анқара ва Тошкентни жавобгарликка тортмоқчи\nЗайниддин Асқаров 'юрак хасталигидан' вафот этгани айтилган\nТошкент портлашларида айбдор топилган Зайниддин Асқаров жасади қамоқхонадан қайтарилди


BIR.UZ тизими бўйича биринчи имтиҳон сессияси қандай ўтди | NORMA.UZ\nBIR.UZ тизими бўйича биринчи имтиҳон сессияси қандай ўтди\n16-17 декабрь кунлари «Норма» профессионал ривожланиш марказида BIR.UZ бухгалтерлар малакасини баҳолаш тизими бўйича илк имтиҳонлар бўлиб ўтди. Уларнинг қандай ўтгани, бунда муаммолар юзага келгани ёки йўқлиги хусусида ПРМ директори Мўмин Хуррамович Ашуров билан суҳбатлашдик.\nМўмин Хуррамович, муҳим ҳодиса – Bir.uz бухгалтерларни баҳолаш тизимининг дастлабки имтиҳон сессияси муносабати билан табрикларимизни қабул қилинг. Унинг арафасида ҳаяжонланган бўлсангиз керак?\n- Албатта, ҳаяжонландим, аммо ҳаммаси яхши ўтди. Биз ушбу ҳодисага анча вақтдан бери пухта тайёргарлик кўраётган эдик. Тизимни бир неча маротаба синаб кўрдик, хусусан, "жанговар" шароитларда ҳам. Август ойида мамлакатимизнинг йирик компанияларидан бирида бухгалтерлар аттестациясини ташкил этдик. Ноябрь ойида эса – Бухгалтер ва аудиторлар республика танловининг иккинчи босқичини ўтказдик. Кичик техник муаммоларни аниқладик, улар келгусида келиб чиқмаслиги учун барча чораларни кўрдик.\nКўнглим тўлиб шуни таъкидлашим мумкинки, имтиҳон биз кутган даражада ўтди. Талабгорлар уч босқичнинг (тест саволларига жавоб бериш, муайян вазиятлардаги вазифаларни ечиш, ҳисобот шаклларини тўлдириш) ҳар бирида диққатларини максимал даражада жамлашлари учун барча шароитлар яратилди.\nБиринчи имтиҳонда иштирокчилар сони қанча бўлди?\n- 28 киши рўйхатдан ўтди. Уларнинг икки нафари юзма-юз имтиҳонга ўхшаш бўлган «синов имтиҳони» сервисидан фойдаланиб кўрганидан кейин сессиядан олиб ташлашимизни сўрашди. Улар ҳали тайёр эмасликларини ва bir.uz Аттестатини «осонгина» олишнинг имкони йўқлигини тушунишди. Уларнинг илтимосини қаноатлантирдик. 2018 йилнинг 20-21 январь кунлари ўтказиладиган кейинги сессиягача тайёргарлик кўриш учун уларнинг вақтлари бўлади.\nИмтиҳонларга тайёргарлик кўриш кераклиги ва омадга умид боғлаб уларни топшириш ярамаслигини биринчи имтиҳон сессияси натижалари ҳам тасдиқлади\nРустамжон, имтиҳон иштирокчиси (1-босқичда 59% балл тўплади): "Имтиҳоннинг мураккаблик даражасини нормал дейишим мумкин. Фақатгина яхши тайёргарлик кўриш, кўпроқ тестларни ечиш ва таълим берувчи тестларга илова қилинадиган материалларни ўқиш зарур. Лозим даражада тайёрланган одам имтиҳондан осон ўтиб, Аттестатни қўлга кирита олишига ишончим комил".\nИрина, имтиҳон иштирокчиси (1-босқичда 46% балл тўплади): "Саволлар, айниқса, молиявий ва бошқарув ҳисоби бўйича имтиҳон топширганлар учун мураккаб эмас. Очиғини айтсам, мен жуда кам тайёргарлик кўрдим – вақт етмади ва шу боис топшира олмадим".\nЕвгения, имтиҳон иштирокчиси (1-босқичда 50% балл тўплади): "Ўз билимимга таяндим, аммо тайёргарлик кўриш керак экан. Умуман олганда, қандайдир мураккабликлар бўлмади, шунчаки тайёрланмагандим ".\nBir.uz Аттестатини неча киши қўлга киритди?\n- 26 кишидан фақат икки нафари. Тўрт нафар талабгор муваффақият қучишга жуда яқин келишди. Дастлабки иккита босқичдан ўтганларидан кейин сўнггиси — шаклларни тўлдиришда қоқилишди. Ундан ўтиш шартлари етарлича мураккаб эди – ҳужжатлар шаклларини ҳеч қандай хатога йўл қўймасдан 100% тўлдириш керак эди. Биз бир ёки иккита хатога йўл қўйилган ҳисоботлар бўлмаслигидан келиб чиқдик. Улар аниқ бўлиши даркор.\n«Бош бухгалтер» ихтисослиги бўйича имтиҳон қандай ўтди?\n- 23 нафар талабгордан фақат 8 нафари ўтди. Ўта олмаганлар - 50-55 баллдан тўплашга муваффақ бўлишди. Яъни уларда асосий билимлар бор, аммо кейинги босқичга ўтиш учун етарли эмас.\nВазиятларга оид вазифаларни ечишда иштирокчиларнинг аксарияти 70-73% балл тўплашди. Уларнинг билими дуруст бўлиб, арзимаган баллар етишмади.\nУчинчи босқичга Тизим фақат икки нафар иштирокчини ўтказди ─ улар илк Бош бухгалтер аттестати соҳибларига айланишди. Бунда «2-тоифали бош бухгалтер» ихтисослиги бўйича талабгор эътиборсизлиги боис ЯСТ бўйича ҳисобот шаклини тўлдиришда ноаниқликка йўл қўйди. У ҳисобот сифатига таъсир кўрсатмади, аммо тизим бу натижани инобатга олмади. Талабгор апелляция берди ва апелляция комиссияси уни қаноатлантирди.\nДастлабки имтиҳон сессияси натижалари бўйича қандай хулоса қилиш мумкин?\n- Биринчидан, bir.uz тизимида ўтказиладиган имтиҳон ҳақиқатан ҳам бухгалтер малакаси даражасини баҳолашга имкон беради. Унинг уч босқичи — тестлаш, вазият билан боғлиқ масалани ечиш, шаклларни тўлдиришда талабгорнинг нафақат билими, балки кўникмалари ҳам текширилади.\n- Иккинчидан, имтиҳондан ўтиш учун унга тайёргарлик кўриш зарур, ҳатто талабгорда олий ўқув юрти дипломи, CAP/CIPA сертификати ва амалий тажрибаси бўлган тақдирда ҳам. Bir.uz тизими бунда ёрдам беради. «Синов имтиҳони» ёрдамида машқ қилиб кўриш мумкин. Ёки «таълим берувчи тестлаш» сервисидан фойдаланиш мумкин. Унинг ижобий жиҳати – билимлардаги етишмовчиликларни аниқлаш, уларни мураккаблик туғдирган саволлар бўйича ўқув материалларини ўқиш орқали тўлдириш мумкин.\n- Учинчидан, юкламани тўғри тақсимлаш мақсадида ташкилотчилар имтиҳон босқичлари орасига унча катта бўлмаган ўзгартиришлар киритишлари зарур бўлади. Энди бош бухгалтерлар учун вазиятларга оид масалаларни ечиш кўп меҳнат талаб этиши маълум бўлди. Биз уларнинг мураккаблигини сақлаб қолган ҳолда буни тузатамиз. Бунда вазифаларнинг бир қисмини сўнгги босқичга ўтказамиз, ундан ўтиш учун 100% эмас, балки 95% аниқликни таъминлаш керак бўлади.\nАъзам, имтиҳон иштирокчиси (1-босқичда 76% балл тўплаган). «Ҳозирда барча ҳужжат айланмаси электрон тарзда амалга оширилмоқда. Шу боис ҳисобот шаклларини тўлдиришда ўта аниқ бўлиш шарт эмас, тизим хатоликларга йўл қўйилган ҳошияларни автоматик равишда кўрсатиб туради».\n- Энди – иккинчи имтиҳон сессияси. У 20-21 январь кунлари ўтказилади. Бир уринишда барча босқичлардан ўта олмаганлар учун яна бир имконият яратилади. Уларнинг сафи ўз малакаси тўғрисида нуфузли ҳужжатга эга бўлишни истаган бухгалтерлар билан тўлишига умид билдириб қоламан.\nНима сабабли bir.uz тизими Аттестатларини нуфузли ҳужжат деб ҳисоблайсиз?\n- Уларни фақатгина bir.uz Тизими нуфузли тузилмалар – Савдо-саноат палатаси, Тошкент давлат иқтисодиёт университети, Тошкент молия институти ва «Норма» ПРМ томонидан ташкил этилганлиги учун нуфузли деб ҳисобламайман. Асосийси – имтиҳонлар шундай лойиҳалаштирилганки, билими бўлмаган одам улардан ўтолмайди. Дастлабки имтиҳон сессияси иштирокчилари бунга амин бўлишди. Яқин орада минглаб бухгалтерлар ва уларнинг иш берувчилари бунга ишонч ҳосил қилишларига ишонаман.\n- Ҳозир эса ўз билимига ишонган бухгалтерларни 2018 йилнинг 20-21 январь кунлари бўлиб ўтадиган иккинчи имтиҳон сессиясига таклиф этаман.\nИмтиҳонга бу ерда ёзилиш мумкин.


Axborot Resurs Markazi haqida – Navoiy viloyat Axborot Resurs markazi\nНавоий вилоят Ахборот-ресурс маркази фаолияти ҳақида\nЎзбекистон Республикаси Президентиниг 2017 йил 12 январдаги ПФ-4789-сонли “Китоб маҳсулотларини чоп этиш ва тарқатиш тизимини ривожлантириш, китоб муталааси ва китобхонлик маданиятини ошириш ҳамда тарғибот қилиш бўйича комиссия тузиш тўғриси”даги Фармойиши ҳамда 2017 йил 13 сентябрдаги ПҚ-3271-сонли “Китоб маҳсулотларини нашр этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғиб қилиш бўйича комплекс чора-тадбирлар дастури тўғриси” даги Қарори ижросини таъминлаш мақсадида бугунки кунда муҳтарам Президентимиз ташаббуслари билан китобга ҳамда китобхонлик маданиятини оширишга бўлган катта эътиборлари натижасида барча мактаб кутубхоналари ва Ахборот-ресурс марказлари иши ривожланиб бормоқда.\nШу жумладан Навоий вилоят Ахборот-ресурс марказида юксак самара билан фаолият кўрсатиш ҳамда АРМнинг фаолияти билан аҳолининг барча қатламларига ахборот-ресурслар фондидан эркин фойдаланиш имконини бермоқда. Китобхонларга тезкорлик билан турли хизматлар кўрсатиб келинмоқда. Вилоят ахборот-ресурс маркази 25 дона компьютер, 8 дона нусха кўчириш аппарати, 1 дона рангли прентр ва турли техник жиҳозлар билан таъминланган. Вилоят ахборот-ресурс маркази китоб жамғармасининг умумий сони 39294 донани ташкил этиб шундан: қоғозли китоблар сони 32999 нусха, электрон китоблар ва дарсликлар сони 6295 нусхани ташкил этади. Ижтимоий-иқтисодий адабиётлар сони 8500дона, илмий оммабоп адабиётлар сони 1828дона, бадиий адабиётлар сони 27621 та, педагогик, ўқув-методик адабиётлар 968 та ҳамда маълумотнома луғатлар сони 377донани ташкил этади. Фойдаланувчиларга автоматлаштирилган режимда тезкорлик билан турли хизматлар кўрсатиш имконини берадиган электрон каталог ташкил этилди яъни жамғармадаги адабиётларнинг барчаси КаДаТа дастурига киритилди. Эндиликда китобхон дафтарчалари ва кутубхона кундалиги ҳам КаДаТа дастурига киритилиб, фойдаланувчиларга хизмат кўрсатиб келинмоқда.\n2018 йил давомида жами 25 000 000 сўмлик 1727 дона адабиёт бюджет ҳисобидан шартнома асосида Ахборот-ресурс марказига қабул қилиниб, бўлимларга тарқатилди.\nМарказга бюджет маблағидан ташқари қуйидаги ҳомийлар томонидан совға тариқасида адабиётлар қабул қилиниб, Ахборот-ресурс марказининг жамғармаси ҳисобига кирим қилинди. 2018 йил “Ўқув таълим-таъминот” ДУК Навоий филиали томонидан томонидан 28 номдаги 28 нусха адабиётлар, Миллий Тикланиш Демократик Партияси томонидан 7 номдаги адабиёт, АРМ фаол китобхонлар томонидан 12 нусхадан иборат адабиёт ҳамда Хайрия марофонидан 39 номдаги адабиётлар ВАРМ фондига кирим қилинди. Вилоят Ахборот-ресурс маркази доимий равишда жамоат ташкилотлари, таълим муассасалари, ахолининг барча қатламлари билан ҳамкорликда иш олиб бормоқда. 2018 йил II-чорак охирига қадар Ахборот-ресурс марказида жами фойдаланувчилар сони – 13712 нафар бўлиб, шундан китоб фондидан фойдаланувчилар сони – 10366 нафарни, электрон ресурслардан фойдаланувчилар сони – 3346 нафарни ташкил этади.\nВилоят ахборот-ресурс маркази илмий услубият бўлими ходимлари томонидан муҳим ва унутилмас саналарга бағишлаб услубий қўлланмалар ишлаб чиқилиб, туман, шаҳар ахборот-ресурс марказларига қоғоз ва электрон шаклда тарқатилмоқда. Туман, шаҳар ахборот-ресурс марказлари, умумтаълим мактаб кутубхоначилари билан ҳамкорликда кўчма семинар ўқув машғулотлари, кўрик- танловлар ўтказиб келмоқда.\nАхборот-библиография ва ахборот ўлкашунослик бўлимининг асосий вазифаси китобхонларнинг сўровларини бажариш, маълумотнома-библиографик аппаратидан фойдаланиш қоидаларини тушунтиради. Китобхонлар сўровини бажариш мақсадида кундалик газета, журналлар мақолаларидан мавзули картотекаларини тузадилар. Бу картотекаларнинг электрон варианти ҳам тузилмоқда. Бўлим ходимлари янги келган адабиётлардан анатацияланган ахборот варақаларини тузиб тарқатадилар.Бўлим кутубхоначиларининг библиографик фаолиятини ошириш, вақтни тежаш, китобхонлар билан ишлашларига ёрдам бериш мақсадида юбиляр ёзувчилар ҳаёти ва ижодига оид долзарб мавзулар бўйича мунтазам равишда ахборот-библиографик қўлланмалар ишлаб чиқиб, шаҳар ва туман ахборот-ресурс марказларига тарқатадилар, вилоят ахборот-ресурс марказида ўтказиладиган тадбирларни вилоят вақтли матбуотида ёритиб борадилар.\nЎлка тарихи, маданиятига, маънавий қадриятлрга эътибор ва уларга бўлган қизиқиш кундан кунга ортиб бормоқда Ахборот-библиография ва ахборот-ўлкашунослик бўлимида Навоий вилоятини акс эттирувчи ўлкага оид ўлкашунослик хонаси ташкил этилган бўлиб, вилоятдаги қазилма бойликлари, қадимги рўзғор буюмлари, момоларимиз кийган либослар, каштачилик буюмлари, туман ва шаҳарлардаги тарихий обидалар тасвирланган суратлар, кўргазмалар билан безатилган.\nФойдаланувчиларга, китобхонларга хизмат кўрсатиш бўлимлари томонидан самарали хизмат кўрсатиб келинмоқда, уларни Ахборот-ресурс марказига жалб этиш мақсадида турли хил мавзуларда тадбирлар ўтказилиб келинмоқда. Кичик ёшдаги китобхонлар билан ўйин-шоу, топқирлик ўйинлари, китоблар асосида савол-жавоб кечалари ташкил этилиб, уларни китобга бўлган қизиқиши янада ортиб бормоқда.


20 июль, 2021, 07:40\nТеглар:Футзал бўйича жаҳон чемпионати\nПанама билан ўйин олдидан ғалаба қозонишимизга ишончимиз комил эди, лекин\nSPORTS.uz Ўзбекистон футзал терма жамоаси аъзоси - Дилшод Раҳматов билан эксклюзив интервью уюштирди. Суҳбат давомида футзалчимиз мухлисларни қизиқтирган кўплаб саволларга жавоб бериб ўтди.\n- Дарҳақиқат, Роналдунинг мухлисиман. Ўз устимда ишлашимга келадиган бўлсак, бу профессионал спортчи учун керак. Ёшлар билан бир темпда ҳаракат қилиш учун ўз устимизда ҳар куни ишлашимиз шарт. Жамоада ёши катталар қолганаларга ўрнак бўлиши керак.


Ота юрт соғинчи » Зарафшон Газетаси\nОта юрт соғинчи Наср\n12 август 2017 14:18\nЧамаси, бундан уч йиллар аввал отам билан муроди мудом эзгулик ва яхшилик бўлган манзилда пою пиёда кетиб борардик. Замин сарҳадларидан баҳор ҳавоси уфуриб турарди. Кета-кетгунча кенг сайҳонликларда тоғу тошлар маҳобати бизга ҳамроҳ бўлди. Чарчоқ нелигини эсдан чиқараман. Отамдай ўктам тоғлар, онамдай ҳокисор адирликлар бўйлаб эсаётган мусаффо ҳавога ўпкамни тўлдираман.\nОтам болалиги кечган жойлар ҳақида ҳикоя бошлайди. Негадир, у ҳар сўзида хўрсиниб қўяди. Ўшанда, манзилга – ота юрт истиқболига мушарраф бўлгунча, ғўрлигим боис, бунинг сабабини отамнинг болалиги оғир турмушнинг қора қозонида қайнаганлиги билан изоҳлаб боргандим. Бугун бу фикрдан анча йироқман…\nОта юртим Кўктўнли – отамнинг киндик қони томган, отамни тетапоя қилган тупроқ. Бу ер доим хаёлимда бари инсоний ҳислар: меҳру оқибат, бағрикенглик ва меҳмоннавозлик туйғуларига алла айтган қадимий бешик бўлиб гавдаланади.\nБугун яна йўлдаман. Фақат отамсиз…\nМени юрт остонасида отам таҳсил олган, яқиндагина таъмирланган 39-умумтаълим мактаби қарши олади. Ўқувчилар учун яратилган имкониятларни кўриб қувонаман. Отамнинг мактаб хотиралари хаёлимда жонланади.\nТашрифимнинг эртаси куни "Кўктўнли ота" қабристонига йўл оламан. Қабристон дарвозасидан кираверишда аскарлардек саф тортган, майин шамолдан боши хиёл эгилган арча дарахтларига кўзим тушади. Улар менга тиловат қилаётган солиҳ кимсаларни эслатади.\nҚабристоннинг кириш жойидан ҳар бир қабр тепасига қадар чўзилган бир текис йўлакчалар, осуда макондаги саришталик бу озод ва обод Ватанда инсон қадр-қиммати улуғ, хотираси муқаддаслигини айтиб туради.\nСафарим ниҳоялаб, отам юрган излар билан хайрлашаман. Ота юрт тупроғини бағримга босаман. Юрагимнинг ҳар уриши отам дейди…\nСоғинаман сизни, отажон!\nДўстлик завол топмайди\nОтамерос улушингиз бор


Унинг юраги хаста\n19:00 / 28.11.2018 16206\nБолалик – пошшолик, деб бежиз айтишмаган. Ҳаётнинг энг тотли, беғубор онларида инсон атрофни ўрганади, илк ҳарфларни ўрганади, яқинларига қувонч ҳадя этади.\nВодийнинг Фарғона вилояти, Қувасой туманида истиқомат қилувчи Комилжон Юсупалиевлар хонадони синовли дамларни бошдан кечирмоқда. Оиланинг кенжатойи Комронбек ҳадемай 3 ёшни қаршилайди. Ўйинчоқлари билан андармон бўлган болакайнинг юраги безовта қилади...\nУ бошқа тенгқурлари каби кўчада тенгдошлари билан ўйнамайди. Кетма-кет муолажалар митти юракни ҳолдан тойдирган. Шифокорлар Комронбекка юрак етишмаслиги ташхисини қўйишди.\nОила тўнғич фарзанд доғига сабр қилиб, Яратгандан фақат иккинчи марта жудолик ғамига бардош беришини сўрамоқда.\nКасаллик туфайли боланинг энг бахтли онлари кўпроқ яқинлари бағрида эмас, шифокор ҳузурида ўтяпти. Ота фарзандини сақлаб қолиш учун кўплаб мутахассисларга мурожаат қилди.\nМутахассисларнинг айтишича, бир йил ичида болани зудлик билан операция қилиш лозим. Россия, Ҳиндистонда катта маблағ эвазига муолажаларни қилиш мумкинлигини маслаҳат беришди.\nМитти юракнинг соғайиб кетиши сизнинг ва бизнинг эътиборимизга боғлиқ. Комронбекка соғлом дунёни тақдим этайлик. У ҳам тенгдошлари каби ҳақиқий бахтни туйишга ҳақли. Зеро, биздан фақат яхшилик ва эзгу амаллар қолади.\nКомронбек Муҳаммаджоновнинг маълумотлари:\nКомилжон Юсупалиев (отаси):\nТел: +99891 111 14 86\nАгробанк. CLICK PAYME: 8600 0423 3774 0178\nНақд пул топширганда 2311 6000 3000 0051 7001\nМижоз аризасига асосан картадан картага пул ўтказилганда 2311 8000 1000 0051 7001\nБошқа ташкилотлардан келиб тушган маблағлар транзити 2312 0000 8000 0051 7001


Ўзбекистон-ЕИ: парламентлараро ҳамкорликнинг муҳим йўналиши\n22.05.2017 Чоп этиш учун\nЖорий йилнинг 22 май куни Ўзбекистон Республикаси Олий Мажлиси Қонунчилик палатасида “Ўзбекистон-Европа Иттифоқи парламентлараро ҳамкорлик” мавзусида давра суҳбати ташкил этилди. Тадбирда Олий Мажлис Қонунчилик палатаси депутатлари ва Сенати аъзолари, Европа парламенти депутатлари, Ўзбекистон Республикаси ташқи ишлар вазирлиги вакиллари иштирок этдилар.\nЎзбекистон Республикаси Олий Мажлиси ва Европа парламенти ўртасидаги парламентлараро муносабатлар Ўзбекистон Республикаси билан Европа ҳамжамиятлари ҳамда уларга аъзо давлатлар ўртасида Шериклик ва ҳамкорлик тўғрисидаги битим асосида йўлга қўйилган бўлиб, мазкур ҳужжатда парламент даражасидаги сиёсий мулоқотлар таъсис этилаётган Парламент ҳамкорлиги қўмитаси доирасида амалга оширилади.\nУшбу битимнинг 1999 йил 1 июлда кучга кириши билан “Ўзбекистон-Европа Иттифоқи” парламент ҳамкорлиги қўмитаси ташкил этилди ва у Олий Мажлис ҳамда Европарламент ҳамкорлигини, хусусан Ўзбекистон-Европа муносабатларини фаоллаштиришнинг ҳам муҳим механизми ҳисобланади. “Ўзбекистон-ЕИ” парламент ҳамкорлиги қўмитаси мамлакатимизнинг турли даражадаги ташаббусларини Европа парламенти ва Европа Иттифоқида илгари суришда кўмак кўрсатади.\nҚўмита воситасида Европа парламенти депутатлари Ўзбекистонда сиёсий ва иқтисодий соҳаларда амалга оширилаётган ислоҳотлардан хабардор қилинмоқда. Шунингдек, Қўмита Ўзбекистон парламенти ва Европарламент томонидан ташкил этиладиган турли халқаро тадбирларни ўтказишда кўмаклашиб келмоқда.\nЕвропа парламенти аъзолари Ўзбекистон иқтисодиётининг ўсиш суръатлари, тузилмаси ва салоҳияти, бизнес юритиш учун яратилган ҳуқуқий кафолатлар, ялпи ички маҳсулотда кичик бизнес ва хусусий тадбиркорлик улушининг ортаётгани ҳақида хабардор қилинди. Демократик жараёнларни амалга ошириш ва жамиятнинг ривожланишида Ўзбекистон Республикаси Олий Мажлисининг ўрни ортиб бораётгани, миллий парламент фаолиятининг асосий йўналишларига алоҳида эътибор қаратилди.\n— Ўзбекистонга таклиф этилганим ҳамда Олий Мажлис Қонунчилик палатасидаги давра суҳбатида қатнашишим учун имконият берилгани, унинг доирасида 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси тақдимотининг ўтказилгани учун миннатдорлик билдираман, — дейди Европа парламенти депутати Юлиу Винклер. — Қайд этиш жоизки, Ўзбекистоннинг Ҳаракатлар стратегиясида белгиланган устувор йўналишлар ЕИ учун ҳам жуда долзарб. Иқтисодиётни ривожлантириш, янги иш ўринлари яратиш ҳисобига аҳолининг бандлигини таъминлашга тааллуқли масалалар шулар жумласидандир. Жамият, халқ билан, айниқса, оддий одамлар, турли миллат ва элат вакиллари билан мулоқот ўрнатилганлигини муҳим воқеа сифатида алоҳида таъкидлаш ўринлидир.\nБизнинг делегациямиз мамлакатингизда амалга оширилаётган кенг кўламли ислоҳотларни ўрганди. Уларни ижобий баҳолаган ҳолда, яна шуни таъкидламоқчимизки, кўзда тутилган вазифалар аниқ натижага қаратилгани билан эътиборга молик. Биз Ўзбекистонга ҳурмат билан муносабатда бўламиз ҳамда мўлжалланган лойиҳаларни рўёбга чиқаришни қўллаб-қувватлашга, изчил ҳамкорлик қилишга тайёрмиз.\n— Европа Иттифоқи Ўзбекистон ҳақида кенг кўламдаги маълумотга эга бўлишга ҳаракат қилади, — дейди Европа парламенти депутати Исмаил Эртуг. — Шу боис мулоқот ва очиқлик халқаро ҳамжамият учун муҳим роль ўйнайди. Ўзбекистоннинг Европа Иттифоқи билан ҳамкорликни янада ривожлантириш бўйича дадил қадамлари, шу жумладан, парламентлараро ва бошқа турли ташкилотлар фаолиятида иштирокини юқори баҳолаймиз. Ўзаро ахборот алмашинуви мулоқот ва ҳамкорликни мустаҳкамлашга имкон беради. Шу жараёнда, шубҳасиз, парламент фаолияти муҳим ўрин эгаллайди. Тадбир доирасида Ҳаракатлар стратегияси тақдимоти шундан далолат берадики, Ўзбекистон кенг кўламли ислоҳотларни изчил амалга оширишга, хусусан, унда белгиланган муҳим вазифалардан бири — парламент ролини мустаҳкамлашга киришди.\nЕвропарламент вакили сифатида айтишим жоизки, Ўзбекистон парламенти билан ҳамкорлик қилиш биз учун долзарб ва устувор йўналиш ҳисобланади. Негаки, мамлакатингиз ўзининг географик жойлашуви жиҳатидан Марказий Осиё минтақасида муҳим ўрин тутади.\nЕвропарламент депутатлари ҳам Европа мамлакатларида содир бўлаётган сиёсий ва ижтимоий-иқтисодий жараёнларга доир маълумотлар ва ўз фикрлари билан ўртоқлашдилар.\nЕвропа парламенти аъзолари Ўзбекистонда турли соҳаларда амалга оширилаётган ислоҳотларнинг натижаларига ижобий баҳо бердилар. Улар ўз чиқишларида Ўзбекистон Марказий Осиё минтақасида хавфсизлик ва барқарорликни таъминлаш, шунингдек, савдо-иқтисодий ҳамкорликни ривожлантириш соҳаларидаги ўрнига алоҳида тўхталиб ўтдилар. Келажакда Ўзбекистонни ривожлантириш бўйича Ҳаракатлар стратегияси ва унда белгиланган вазифалар, биринчи навбатда фуқаролар манфаатларини таъминлашга қаратилганига юқори баҳо бердилар.\nЕвропа парламенти депутатлари Европарламент ва Олий Мажлис ўртасидаги парламентлараро, жумладан, “Ўзбекистон – ЕИ” парламент ҳамкорлиги Қўмитаси доирасидаги муносабатлар самарадорлигини ошириш зарурати масалаларида Ўзбекистон парламенти аъзолари фикрларини юқори баҳоладилар ва қўллаб-қувватладилар.\nКўришлар сони: 14880


11 апрел 2021, Тошкент вақти: 05:18\nБухоро Республикаси президентининг ўғли Темир Хўжа Бухородаги ота ҳовлиси эшиги олдида ўзбек олимлари билан бирга.\nЖорий йилнинг 2 сентябрь куни Европа¸Туркия, Ўзбекистон ва Қозоғистондан 20 нафар олим иштирокида “Бухоро жумҳуриятининг 100 йиллиги” мавзуида халқаро онлайн симпозиум бўлиб ўтди.\nАнжуман иштирокчилари Бухоро Республикаси президенти Усмон Хўжа Пўлатхўжаев (1878 -1968)яшаган Бухородаги уйни “Жадидлар музейига” айлантириш борасида таклифни маъқуллади.\nСимпозиум иштирокчиси¸ Самарқанд давлат университети ректори¸ сенатор профессор Рустам Холмуродов Усмон Хўжа яшаган уйда “Жадидлар музейи” ташкил қилиш янги Ўзбекистон раҳбарияти олиб бораëтган сиëсат руҳига уйғунлигини таъкидлади.\nСимпозимумда қатнашган Усмон Хўжа Пўлатхўжаевнинг ўғли¸ АҚШдаги Мичиган университети профессори Темур Хўжа агар музей ташкил қилинса¸ ўз шахсий кутубхонасидаги жаъми китобларни музейга қўйиш учун учун Ўзбекистон Маданият вазирлигига ҳадя қилишга тайëрлигини билдирди.\nҚозоғистон пойтахти Нур-султон шаҳридаги Халқаро турк академияси президенти¸ профессор Дархон Кидирали¸ туркиялик собиқ вазир Аҳад Андижоний¸ Туркия туризм ва маданият вазирлиги қошидаги ТИКА (Türk İşbirliği ve Koordinasyon Ajansı) вакили доктор Али Ихсон Чоғлор (Dr. Ali İhsan Çağlar) “Бухорода жадидлар йўлбошчиси Усмон Хўжа хотирасига музей очиш халқаро аҳамиятга эга” иш бўлгани боис “бу музейниинг мукаммал бўлиши учун молиявий ресурс масаласи ҳам халқаро миқëсда ижобий ҳал бўлишига” умид билдирди.\nБухоро Республикаси президенти Усмон Хўжа портрети. Расмни таниқли ўзбек рассоми Қобил Одилов чизган.\nСимпозиумда қатнашган Туркиянинг Ўзбекистондаги мухтор элчиси Меҳмат Сурайë Эр симпозиум тугаганидан кейин элчилик расмий сайтида Усмон Хўжа Пўлатхўжаевнинг тарихдаги ролини мамнуният билан эътирoф қилди.\n“Бир аср аввал Турк дунёсининг мумтоз шахсияти марҳум Усмон Хўжа раҳнамолигида тамаддунимиз минтақасида куртак отган ва Озодлик курашимизга юборган олтинлари билан Онадўлида унган Туркия Республикасини халос этган Бухоро Халқ Жумҳуриятига асос солинганининг 100 йиллигида бу даъво курашчиларини раҳмат, миннатдорлик ва эҳтиром ила ëд айладик”.\n(Усмон Хўжа ташаббуси билан Бухоро республикасининг Туркияга моддий ëрдам бергани назарда тутилган -таҳр.)\nТуркиянинг Ўзбекистондаги элчиси виртуал симпозиумда қатнашмоқда.\nБухоро республикаси президенти Усмон Хўжанинг Лаби ҳовуз мажмуаси яқинидаги ҳовлиси шу кунда меҳмонхона сифатида фаолият юритмоқда.\nОзодлик билан суҳбатда тарихчи олим Темир Хўжа ота ҳовлиси ҳақида “Бухородаги уй” деган роман ëзиб тугатганини билдирди.\n- Романда бош қаҳрамон уй. Уй гапиради. Уй эслайди. Бухородаги сўнгги 100 йиллик тарихни шу уй тилидан эшитасиз ¸дейди Темир Хўжа.\nСанъатшунос олим Абдумалик Турдиевга кўра¸совет Ўзбекистони ва унга мерос бўлган бугунги Ўзбекистонда Бухоро республикасини ташкил қилганларга нисбатан икки хил қараш бор.\n- 1937 йили Сталин репрессияси қурбони бўлган Файзулла Хўжаев номи совет даврида абадийлаштирилган. У яшаган уй музей сифатида давлат муҳофазасига олинган. Хўжаевнинг амакиваччаси Усмон Хўжага эса совет тарихчилари “хоин” деган тамға илгани боис¸ у яшаган уй қаровсиз қолган.\nУй ҳақиқатан ҳам Усмон Хўжаникими?\nУсмон Хўжага қарши СССР хавфсизлик идораси тарафидан очилган жиноят ишларида бу уйнинг унга оидлиги таъкидланган.\nСимпозиум иштирокчиси Тошкент Кимë технология институти ўқитувчиси¸ доктор Феруза Амонова “Усмон ва Файзулла Хўжаевларниг аждодлари сармоясининг Бухоро хонлиги иқтисодидаги ўрни” деган маърузасида Бухородаги уйнинг Усмон Хўжага оидлигини тасдиқловчи ҳужжатлар мавжудлигини таъкидлади.\nУсмон Хўжа: Жадид. Президент. Дипломат\nУсмон Хўжа 1878 йили Бухородаги миллионер савдогар оиласида дунëга келди. У иқлимий сабаблар боис ëшлигининг бир қисмини Ўш шаҳридаги ëзги кўшкида ўтказди.\n1908 йилдан 1912 йилгача Усмонли империяси пойтахти Истанбулдаги университетда ўқиди. Қримга бориб жадидчилик отаси Исмоил Ғаспирали билан учрашди. Истанбулда у Бухорода жадид мактаблари очиш учун фонд ташкил қилди. Усмон Хўжа 1913 йилда Бухорога қайтди ва “Ëш бухороликлар” жадид ташкилоти асосчиларидан бири бўлди.\n1918 йилда Бухоро амирини ағдаришга уриниш муваффақиятсиз бўлгани боис Усмон Хўжа Тошкентга қочиб келди. Тошкентда Усмон Хўжа сўл эсерлар (социалист революционерлар) билан ҳамкорлик қилди. 1920 йилда амир ағдарилиб¸ Бухорода республика тузилганида¸ Усмон Хўжа Молия вазири¸ кўп ўтмай Давлат назорати вазири бўлди. 1921 йил Бухоро республикасининг иккинчи қурултойида Усмон Хўжа президент қилиб сайланди.\nУсмон Хўжа Бухоро республикаси мустақиллигини таъминлаш учун унинг совет Россиясидан масофада бўлиши зарурлигини ўз сиëсатининг ўқ илдизи ўлароқ танлади.\nРоссия ҳарбий кучлари битимни бузиб¸ Душанбедаги ҳарбий гарнизонда ўрнашиб олди. 1922 йил февралида Усмон Хўжа турк генерали Анвар Пошшо билан билан биргаликда гарнизонга қуролли ҳужум қилди. Аммо Анвар Пошшонинг Иброҳимбек Лақай қўрбоши тарафидан асир олингани оқибатида ҳужум муваффақиятсиз якунланди.\nУсмон Хўжа мамлакатни тарк этди. У Афғонистон¸ Варшава¸ Теҳрон ва Туркияда дипломатия ва разведка соҳаси бўйича турли лавозимларда ишлади. Унинг Британия ҳукумати билан яқин алоқада бўлгани айтилади. Умрининг сўнгги йилларида Усмон Хўжа Туркиянинг Анқара шаҳрида ўзи ташкил этган “Турк маданиятини тадқиқ қилиш институти “ (Türk Kültürünü Araştırma Enstitüsü)ни бошқарди.\nУсмон Хўжа Варшавада. (Ўнгдан биринчи) 1938 йили олинган сурат.\nУсмон Хўжа 1968 йилнинг 28 июлида 90 ëшида Истанбулда оламдан ўтди. Унинг дафн маросими ҳарбийларга хос ҳурмат -эҳтиром билан ўтказилди.\nУсмон Хўжанинг мозори Истанбулнинг Ускудар маҳалласидаги “Ўзбеклар такяси”да жойлашган.


ЎзА - Зиёрат туризмида ёшларни ҳам унутмаслик таклиф этилди\n22.02.2019 19:05:32 Чоп этиш версияси\nЗиёрат туризмида ёшларни ҳам унутмаслик таклиф этилди\nБухорода ўтказилаётган биринчи Халқаро Форум Ўзбекистоннинг зиёрат туризми салоҳиятини оширишга ва хорижий тажрибага асосланиб янги туризм маҳсулотларини шакллантиришда муҳим аҳамият касб этади.\nФазал Баҳардин, “Crescent Rating” асосчиси ва бош директори (Сингапур) :\n– Мусулмон сайёҳлар учун халқаро рейтинг ва унинг мамлакат имижини оширишга таъсири хусусида сўзлайдиган бўлсак, бу борада ўз таклифларимни билдирмоқчиман. Зиёрат туризми тушунчасини ифодаловчи бир қатор терминлар бор. Хусусан, 2008 йилдан буён дунёда ҳалол тушунчаси пайдо бўлди. Айни вақтда эса Малайзия, БАА ва Индонезия энг яхши натижаларга эришмоқда. Япония, Корея ҳам бу бозорга талабгорлик қилмоқда. Жорий йилда бу борада яна бир қатор янги технологиялар ва инновациялар жорий этиш кутилмоқда.\nМаълумки, бутун жаҳонда Ислом динига эътиқод қилувчи 1,8 миллиард мусулмон истиқомат қилади, шундан қарийб 150 миллиони ҳар йили саёҳат қилади.\nТўғри, Ўзбекистонда маданий обидалар ва қадимий архитектура муҳим ўрин тутади. Бухоро ва Самарқанд дунёнинг ажойиб шаҳарларидан. Бу юртга кўплаб одамлар қадимий архитектурадан баҳраманд бўлиш учун келади. Ўзбекистонни ислом олами учун иккинчи Макка сифатида эътироф этиш мумкин. Бу ер илмлар маркази, ўрганишлар даргоҳи. Шу боис сизларда зиёрат туризми учун тақдим этиладиган таклифлар жуда кўп.\nАммо қайд этиш жоизки, айни вақтда мусулмонлар орасида ёшларнинг ҳиссаси ортиб бормоқда. Яъни мусулмон аҳолининг 46 фоизини 35 ёшгача бўлганлар ташкил этади. Шунинг учун ҳозирда туризмни ривожлантириш учун ёшларнинг эҳтиёжларини ўрганиш муҳим. Улар учун кўнгилочар масканлар, дам олиш инфратузилмасини ҳам барпо этиш жоиз.


Сарғимтир, йўл-йўл. Хонаки мушукнинг боласи экан, дарҳол элакишиб кетди. Ҳар куни хизматдан қароргоҳимга қайтган заҳотим миёвлаб оёқларимга суйкалади. Бошини силайман, тиззамга олиб ўйнатаман. Ҳасаналига тайинлаб қўйганман: ман келгунча унга овқат берилмайди; ўзим овқатлантираман, ўзим шампунлаб чўмилтираман. Шу йўсинда эгаси ким эканини таниб-билиб олди. Боғни сайр этгани чиқсам орқамдан эргашиб юради. Кейинги пайтларда жунлари ялтираб, думини тикка қилиб юрадиган бўлган. Семирган. Уни овқатлантириш учун ҳеч қандай қатъий рационга амал қилмайман. Кўпинча холодильникдан сосиска олиб бераман. Сосисканинг пўстини ўзи арчиб ейди. Баъзан пўстлоқни ҳам ютиб юборади; битта учи оёғига ўралашиб қолган пўстлоқни қайт қилиб ошқозонидан чиқариб ташлайди, сўнг қусуғини ялайди. Бундай чоғда кўнглим ағдарилиб кетади, ўхчиб-ўхчиб юзимни тескари буриб оламан.\nБоғчамдаги дам олиш жойларига тўп-тўп тоза қум тўкиб қўйилган. Ҳордиқ чиқариб ўтирган пайтимда мушугим қумга бағрини бериб ётади. Заҳартанг қиладиган бўлса, дарҳол қумни кавлайди: манга кетини буриб бўшанади. Қаранг, шу жонивор ҳам уятни билади. Бемалол бўшаниб бўлгач, нажас тўкилган чуқурчанинг устига олд оёқлари билан қум тортиб кичик гумбаз ҳосил қилади. Гумбаз тепасини шиббалайди. Сўнг думини хода-хода қилиб уч-тўрт қадам нари кетади; кўтанини шамоллатгач илкис орқасига қайрилиб гумбазга тикилиб қолади ва аста-аста қадам ташлаб ўзи барпо этган иншоотга яқинлашади. Гумбазни обдон ҳидлаб кўради; тўрт томонига айланиб ўтиб ҳидлайверади. Нима бало, нажасининг ҳиди ўзига ёқиб қолдимикан¸ деб ўйлайман. Аслида, у бадбўй ҳид қай даражада таралаётганини текшириб кўраётган бўлади. Охири меъёридан ортиқ миқдорда бадбўй ҳид чиқаётганига ишонч ҳосил қилади шекилли, яна гумбаз устига қум тортиб, устини эринмасдан шиббалайди.\nНажас ҳидини ташқарига чиқармаслик кераклигини шу мушук бола ҳам билади. Дилмурод Сайид, Ершов, Юсуф Жума каби мустақил журналистлар мушукдан ўрнак олса ўладими?!\nОқшом чоғи электр фонар атрофида тунги қўнғизлар парвона бўлади. Баъзан шишага урилиб тап этиб ерга тушади. Чўнқайиб ўтирганча қўнғизларнинг ағдарилиб тушишини пойлаётган мушукча югуриб бориб ўлжасини битта панжаси билан таппа босади. Аввал уни оёқлари орасида у ёқдан-бу ёққа ирғитиб роса ўйнайди, сўнг ғарч этказиб тишлаб қисир-қисир этказиб чайнаб ютиб юборади. Яна юзимни четга буриб оламан.\nЁтадиган пайтимда мушукча ман билан ўйнашмоқчи бўлади. Пижама этагидан тишлаб тортади. Шиппагимни ечиб қўйсам дарҳол ичига кириб олади. «Алифбе» китобида сичқонни қуваман деб этикни кийиб олган мушук сурати бўларди. Инондимки, рассом ҳаёт ҳақиқатини рост акс эттирган экан. Қизиқ, ўша сурат ҳалиям бормикан ёки маҳаллий авторлар томонидан бартараф этилганмикан? Манимча, ўша сурат қолдирилиши керак. Совет давлатининг ёмон томонлари кўп эди, аммо баъзан яхши томонлари ҳам учраб қоларди.\nҲаёт ҳақиқатини қандай акс эттиришни этик кийган мушук суратини ўхшатиб чизган номаълум рассомдан ўрганиш керак. Ҳақиқат акс эттирилаётганда сих ҳам, кабоб ҳам куймаслиги лозим. Бизга шундай ўртамиёна ҳақиқат зарур. Ўтиш даврининг талаби ҳам, эҳтиёжи ҳам шундай.\nУзун калтак топиб учига бир қулоч ип боғладим. Ип учига латта-путтадан муштдек коптокча ясаб маҳкам боғлаб қўйдим. Ҳасанали дарҳол остимга табуретка келтирди. Астойдил ўтириб коптокчани гилам устида аста судрадим, гоҳида уни сапчитиб қўярдим. Дастлаб, бепарво ўтирган мушукчанинг қулоқлари динг бўлди; аста ўрнидан туриб ўзини бошқа нарсага алаҳсираётгандек кўрсатишга ҳаракат қилдию¸ бирдан сапчиб коптокчани таппа босди. Оёғим билан туртиб коптокчани мушук чангалидан ажратиб олдим. Коптокчани баландроқ кўтариб гоҳ-гоҳ мушукчанинг бошига теккизиб ғашини келтирдим. Мушукча уни чангаллаб олишга ҳарчанд уринмасин, лекин тутқич бермадим. Охири бир сакраб коптокчани тишлаб олди. Ман калтакни баланд кўтардим, атрофимда чирпирак этиб айлантира бошладим. Мушукча чангалини бўшатиб юборди, коптокчани тишлаган ҳолатда чир-чир айланаверди. Ҳайрон бўлдим: нега бир сапчиб ерга тушмаяпти? Ахир у илгари ҳеч қачон чирпирак бўлиб айланиб кўрмаган-ку?!\nМушукчани атрофимда айлантиравериб охир-оқибат ўзим чарчадим. Калтакни пасайтириб, мушукчамни гилам устига юмалатиб юбордим: энди у зўр бериб тишларининг орасига кириб қисилиб қолган латта-путтани оғзидан чиқариб ташлашга уринарди. Бечора мушукча атайлаб чир-чир айланмаган, балки тишлари билан тузоққа илиниб қолгани туфайли «айланмачоқ» ўйнаётган экан.\nОдам боласи ўзи билиб-билмасдан тузоққа тушиб қолиши мумкин.\nЖаноб пайғамбаримиз ҳам мушукнинг бошини силаган экан. Ман ўзимни пайғамбарга тенглаштирмоқчи эмасман, шунчаки эрмак учун мушук боласини боқиб олдим, холос.\nМан мушук боласини эрмак қилиб ҳордиқ чиқаряпман деб ўйласам, аслида, мушукча мани эрмак қилиб вақтини чоғ этади, шекилли.


ЎзА - Индонезияда ўзбек тили ва маданияти ўқув курси очилди\nМутахассисларнинг таъкидлашича, рус шоири А.С.Пушкин ўз ижодида 25 минг, инглиз адиби В.Шекспир 22 минг, испан ёзувчиси Сервантес эса 18 минг сўзга мурожаат қилган бўлса, мумтоз адабиётимизнинг буюк вакили Алишер Навоий ўз асарларида 28 мингдан ортиқ сўз ишлатган экан. Қувонарлиси, бугун ана шундай бой тилимизни ўрганишга бел боғлаган хорижликлар сафи ошиб бормоқда.\nИндонезия пойтахти Жакарта шаҳрида фаолият кўрсатувчи “Polyglot Indonesia” ўқув клубида Ўзбекистоннинг Индонезиядаги элчихонаси ташаббуси билан ўзбек тили ва маданияти машғулотлари йўлга қўйилди. Биринчи дарс 15 сентябрда ташкил этилиб, унда талабалар, тадқиқотчи олимлар, бизнес доира ва кенг жамоатчилик вакиллари иштирок этди.\nМашғулот давомида тингловчиларга юртимиз тарихи, маданияти, адабиёти, зиёрат туризми салоҳияти ҳақида маълумот берилган. Шунингдек, тингловчилар ўзбек миллий ошхонаси билан яқиндан танишди.\n– 1997-1998 йилларда илмий мақсадда Ўзбекистонда бўлганман, – дейди америкалик тадқиқотчи Скотт Хартманн. – Ўшандан буён 20 йил ўтди. Бугунги дарсда юртингиз ҳақидаги видео ва фото материаллар билан танишиб, яқин кунларда бу диёрга яна боришга қарор қилдим. Ўзбек маданияти, миллий таомларини жуда соғинганман.\nБиринчи машғулот якунида ўзбекча ибораларни ёд олган тингловчиларга эсдалик совғалари топширилди.\nМамлакатимизнинг Индонезиядаги элчихонаси маълумотларига кўра, “Polyglot Indonesia” клубида йўлга қўйилган ўзбек тили ўқув курси биринчи машғулотданоқ 70 нафардан зиёд тингловчини қамраб олган.


Юлдуз Усмонова: “Санъаткорлар ҳеч қачон оиласидан ажралмасин” » Ўзбекистон янгиликлари – Zamin.uz\n, 02 2020, 09:07\nЮлдуз Усмонова: “Санъаткорлар ҳеч қачон оиласидан ажралмасин”\n26 мая, 16:56 8 141 Маданият\nАввалроқ, таниқли сухандон, “Миллион” жамоасининг аъзоси Даврон Кабулов 23 май куни уйлангани ҳақида хабар берган эдик. Пойтахтдаги “Мумтоз” ресторанида бўлиб ўтган тўй оқшомига ўзбек шоу-бизнесининг энг таниқли вакиллари жам бўлишди. Улар орасида Ўзбекистон халқ артистлари Фаррух Зокиров ҳамда Юлдуз Усмонова ҳам бор эди. Усмонова саҳнага чиқиб, икки ёшни қутлар экан, ёшларга бироз насиҳат ҳам қилди. Бу ҳақда “Qalampir.uz” хабар берди.\n“Санъаткорларнинг тўйида шунчаки ўтиришга ҳаққимиз йўқ. Чунки ҳамма одамларнинг тўйида тик туриб хизматда бўладиган ҳам айнан санъаткорлар. Даврон ва Эъзозага бахт тилар эканман, шуни алоҳида айтаман: санъаткорлар ҳеч қачон оиласидан ажралмасин. Боиси улар ҳар тарафдан халққа, мухлисларга ўрнак бўлади”, дейди Ўзбекистон халқ артисти Юлдуз Усмонова.\nХонанданинг насиҳатларини санъат аҳли вакиллари қандай қабул қилгани бизга қоронғу, бироқ унинг айтганларида жон бор. Бугун санъаткорнинг ҳар бир хатти-ҳаракати мухлисларига, хусусан, ёшларга намуна бўлмоқда. Буни ўз вақтида тушуниш эса фақат яхшиликка хизмат қилади.\nМуниса Ризаева: "Мени Юлдуз Усмонова билан солиштирманг!" (видео) 19 июл, 19:15\nЮлдуз Усмонова Тожикистонда! Хонанданинг 10 мартдаги концерти бекор қилиндими? 09 мар, 15:02\nЮлдуз Усмонова 2018 йилдаги концерти кунларини эълон қилди 16 дек, 20:23\nШерали Жўраев, Фаррух Зокиров ва Юлдуз Усмонова бир саҳнада концерт беради 15 апр, 23:02\nЮлдуз Усмонова “Истиқлол” саҳнасида 13 кун концерт беради 11 янв, 12:14\nЎзбекистон халқ артистлари Шерали Жўраев ва Юлдуз Усмонова бир саҳнада қўшиқ куйлади 21 дек, 14:33\nКосачёв АҚШдаги намойишларга Россия алоқадорлиги ҳақидаги сўзларни ёлғон деб атади 02 июн, 08:00 1\nСмартфонларни “ўлдирадиган” расм интернетда тарқалди 02 июн, 07:30 173\nПайариқ тумани – "қизил" ҳудуд. Аммо автомобиллар яширин йўлдан қатнамоқда (видео) 02 июн, 07:00 224\nРоссиялик олимлар инсон характерини унинг суратига қараб аниқлайдиган нейротармоқ яратди 02 июн, 06:30 183\nАҚШда норозилик намойишлари узр сўраш билан якунланди (фото, видео) 02 июн, 00:30 516\nТуркияда ресторан, музей ва бозорлар очилди 02 июн, 00:13 353\nGreen Card жавоблари 6 июнда маълум бўлади 02 июн, 00:04 375\nЎзбекистонда коронавирус билан касалланганлар сони 3700 нафардан ошди 01 июн, 23:54 481\nШунчаки эртак 01 июн, 23:36 749\nҚашқадарёда ИИБ ходими тунги рейд вақтида фуқарони тепди 01 июн, 23:30 696\nМашҳур брендлар остида кир ювиш кукунларини ишлаб чиқараётган шахс фош этилди 01 июн, 23:14 584\nСуперлига 1-давра тақвими билан танишинг 01 июн, 22:53 374


Махфий селфи-камерали илк смартфон – ZTE Axon 20 5G тақдим этилиб, аллақачон ҳафсалани пир қилди! - Terabayt.Uz\nМахфий селфи-камерали илк смартфон – ZTE Axon 20 5G тақдим этилиб, аллақачон ҳафсалани пир қилди!\nZTE компанияси, ўзи ваъда қилганидек, 1 сентябрь куни Axon 20 5G моделини тақдим этди. У олд камераси дисплейнинг ортига яширилган илк тижорий смартфон сифатида бозорга чиқяпти.\nAxon 20 5G диагоналига 6.92 дюймлик OLED-дисплей билан жиҳозланган ва у DCI-P3 ранг қамровини 100% қоплаган. Экраннинг тасвир аниқлиги 2460х1080 пикселга тенг, бу эса Full HD+ форматига тўғри келади. Дисплейда кадр янгиланиш частотаси 90 герцлик бўлса, сенсор қоплами нақ 240 герцлик частотада янгиланади. Замонавий трендларга мос тарзда, дактилоскоп ҳам экраннинг ўзига интеграция қилинган.\nКутилганидек, Axon 20 5G моделининг асосий ўзига хослиги – экраности камера ҳисобланади. ZTE вакилларининг сўзларига кўра, бунга эришиш учун юқори даражадаги шаффофликка эга материал, қўш бошқарувли чип, ўзига хос драйвер схемаси ҳамда матрицада пикселларнинг ўзгача жойлашуви орқали эришилган. Шунингдек, улар 32 мегапикселлик селфи-камера учун ўзига хос янги алгоритмлар ҳам ишлаб чиқишган.\nДарвоқе, шу ўринда эслаб ўтиш ўринли: биринчи шаффоф телевизор – Xiaomi Mi TV Lux Transparent Edition дисплейида ҳам пикселларнинг ўзига хос жойлашуви қўлланган.\nAxon 20 5G моделига қайтадиган бўлсак, бошқа жиҳатларига кўра у ўрта нарх тоифасидаги оддий смартфондир. Девайснинг «электрон юраги» сифатида Qualcomm Snapdragon 765G процессори танланган. Бешинчи авлод уяли алоқа стандартини қўлловчи мазкур чипсет таркибида Adreno 620 график тезлатгичи мавжуд. ZTE бу смартфонини 6 ва 8 гигабайтлик тезкор ҳамда 128 ва 256 гигабайтлик доимий хотира билан чиқаряпти.\nБош камерага келсак, унинг асосий модули 64 мегапикселлик, иккинчи – кенг бурчакли объектив билан бирлашган сенсори эса 8 мегапикселлик аниқликка эга. Шунингдек, квадрокамера жамланмасига ҳар бири 2 мегапикселлик макрокамера ҳамда саҳна чуқурлигини аниқлаш датчиги ҳам кирган.\nZTE Axon 20 5G аккумуляторининг ток сиғими 4 220 мА/соатлик бўлиб, унга 30 ваттлик Quick Charge 4+ тезкор қувватлаш технологияси татбиқ этилган. Смартфонда маълумот алмашиш ҳамда зарядлаш учун замонавий USB-C порти мавжуд.\nҚурилманинг корпуси ўлчамлари 172,1х77,9х7,9 миллиметр, вазни эса 198 грамм келади. ZTE бу моделига Android 10 операцион тизим талқини базасидаги MiFlavor 10.5 график қобиғини ўрнатган. Уни харидорларга бинафша ранг, зарғалдоқ, кўк ва қора корпусларда таклиф этишяпти.\nAxon 20 5G учун олдиндан буюртма олиш аллақачон бошланган; 10 сентябрдан уни Хитойда очиқ савдога ҳам чиқаришади. Нархларига келсак, тезкор/ички хотира ҳажмига кўра қуйидагича:\nШуниси ҳам борки, юқоридаги расмларнинг барчаси Axon 20 5G моделининг рендер суратларидир. Кечанинг ўзида унинг «жонли» расмлари ҳам тарқалган ва уларда яширин олд камера барибир билиниб қолганлиги кишининг ҳафсаласини пир қилади:\nЭслатиб ўтамиз, Xiaomi ундан ҳам аввал экраности камера (ёки яширин камера) қўлланувчи смартфонини «жонли» видеода кўрсатган эди. Компаниянинг ўзи тақдим этган реклама видеосидан ташқари, кейинчалик хитойлик бир техноблогер шу технологияга эга смартфонни ўзи «жонли» тарзда, маркетинг безакларисиз видеога олиб эълон қилган. Унинг қўлида «Хитойча Apple»нинг юбилей суперфлагмани – Xiaomi Mi 10 Ultra моделининг махсус версиясини кўрамиз.\n#ZTE #Android смартфон #янги технологиялар #Яширин камера #экраности камера #ZTE Axon 20 5G